CELEX: 32022R0858
Language: ro
Date: 2022-05-30 00:00:00
Title: Regulamentul (UE) 2022/858 al Parlamentului European și al Consiliului din 30 mai 2022 privind un regim-pilot pentru infrastructurile pieței bazate pe tehnologia registrelor distribuite, precum și de modificare a Regulamentelor (UE) nr. 600/2014 și (UE) nr. 909/2014 și a Directivei 2014/65/UE (Text cu relevanță pentru SEE)

2.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 151/1
               
            
         REGULAMENTUL (UE) 2022/858 AL PARLAMENTULUI EUROPEAN ȘI AL CONSILIULUI
         din 30 mai 2022
         privind un regim-pilot pentru infrastructurile pieței bazate pe tehnologia registrelor distribuite, precum și de modificare a Regulamentelor (UE) nr. 600/2014 și (UE) nr. 909/2014 și a Directivei 2014/65/UE
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Băncii Centrale Europene (1),
         având în vedere avizul Comitetului Economic și Social European (2),
         hotărând în conformitate cu procedura legislativă ordinară (3),
         întrucât:
         
                     (1)
                  
                  
                     Este important să se asigure că legislația Uniunii în domeniul serviciilor financiare este adaptată erei digitale și contribuie la o economie adaptată exigențelor viitorului și aflată în serviciul cetățenilor, inclusiv prin facilitarea utilizării de tehnologii inovatoare. Uniunea are un interes de politică în explorarea, dezvoltarea și promovarea adoptării tehnologiilor transformatoare în sectorul financiar, inclusiv a adoptării tehnologiei registrelor distribuite (DLT). Criptoactivele sunt una dintre principalele aplicații ale tehnologiei registrelor distribuite în sectorul financiar.
                  
               
                     (2)
                  
                  
                     Majoritatea criptoactivelor nu intră în domeniul de aplicare al legislației Uniunii în domeniul serviciilor financiare și prezintă provocări în ceea ce privește, printre altele, protecția investitorilor, integritatea pieței, consumul de energie și stabilitatea financiară. Astfel de criptoactive necesită, prin urmare, un cadru de reglementare specific la nivelul Uniunii. În schimb, alte criptoactive se califică drept instrumente financiare în înțelesul Directivei 2014/65/UE a Parlamentului European și a Consiliului (4). În măsura în care criptoactivele se califică drept instrumente financiare în temeiul directivei respective, un set complet de acte legislative ale Uniunii din domeniul serviciilor financiare, inclusiv Regulamentele (UE) nr. 236/2012 (5), (UE) nr. 596/2014 (6), (UE) nr. 909/2014 (7) și (UE) 2017/1129 (8), precum și Directivele 98/26/CE (9) și 2013/50/UE (10) ale Parlamentului European și ale Consiliului, ar putea să se aplice emitenților unor astfel de criptoactive și firmelor care desfășoară activități legate de astfel de criptoactive.
                  
               
                     (3)
                  
                  
                     Se preconizează că așa-numita „tokenizare” a instrumentelor financiare, și anume reprezentarea digitală a instrumentelor financiare pe registre distribuite sau emiterea de clase de active tradiționale în formă tokenizată pentru a permite emiterea, stocarea și transferul lor cu ajutorul unui registru distribuit, va deschide noi posibilități de îmbunătățire a eficienței în procesul de tranzacționare și post-tranzacționare. Cu toate acestea, întrucât compromisurile fundamentale care implică riscul de credit și lichiditatea sunt în continuare valabile într-o lume tokenizată, succesul sistemelor bazate pe tokenuri va depinde, cel puțin temporar, de măsura în care acestea sunt capabile să interacționeze cu sistemele tradiționale bazate pe principii contabile.
                  
               
                     (4)
                  
                  
                     Legislația Uniunii în domeniul serviciilor financiare nu a fost concepută ținând seama de tehnologia registrelor distribuite și de criptoactive și conține dispoziții care ar putea împiedica sau limita utilizarea tehnologiei registrelor distribuite pentru emiterea, tranzacționarea și decontarea criptoactivelor care se califică drept instrumente financiare. De asemenea, în prezent nu există infrastructuri autorizate ale pieței financiare care să utilizeze tehnologia registrelor distribuite pentru a oferi servicii de tranzacționare sau de decontare, ori o combinație a unor astfel de servicii, pentru criptoactivele care se califică drept instrumente financiare. Dezvoltarea unei piețe secundare pentru astfel de criptoactive ar putea aduce multiple beneficii, cum ar fi o mai mare eficiență, transparență și concurență în legătură cu activitățile de tranzacționare și decontare.
                  
               
                     (5)
                  
                  
                     În același timp, există lacune în ceea ce privește reglementarea din cauza particularităților juridice, tehnologice și operaționale legate de utilizarea tehnologiei registrelor distribuite și de criptoactivele care se califică drept instrumente financiare. De exemplu, nu există cerințe în materie de transparență, fiabilitate sau siguranță impuse protocoalelor și „contractelor inteligente” care stau la baza criptoactivelor care se califică drept instrumente financiare. Tehnologia care stă la baza acestora ar putea, de asemenea, să ridice forme noi de riscuri care nu sunt abordate în mod adecvat de cadrul legal în vigoare. În Uniune au fost elaborate mai multe proiecte pentru tranzacționarea criptoactivelor care se califică drept instrumente financiare și a serviciilor și activităților post-tranzacționare conexe, însă puține proiecte sunt deja operaționale, iar cele care sunt operaționale au o amploare limitată. În plus, așa cum a evidențiat Grupul consultativ privind infrastructurile de piață pentru titluri de valoare și garanții al Băncii Centrale Europene (BCE) și Grupul consultativ pentru infrastructurile de piață pentru plăți al BCE, utilizarea tehnologiei registrelor distribuite ar presupune provocări similare celor asociate tehnologiilor convenționale, cum ar fi problemele de fragmentare și de interoperabilitate, și, în același timp, ar putea genera noi provocări, de exemplu în legătură cu valabilitatea juridică a tokenurilor. Având în vedere experiența limitată în ceea ce privește tranzacționarea criptoactivelor care se califică drept instrumente financiare și a serviciilor și activităților post-tranzacționare conexe, este prematur să se aducă în prezent modificări semnificative legislației Uniunii în domeniul serviciilor financiare pentru a permite implementarea integrală a acestor criptoactive și a tehnologiei care stă la baza acestora. În același timp, crearea unei infrastructuri a pieței financiare pentru criptoactivele care se califică drept instrumente financiare este în prezent limitată de cerințe prevăzute de legislația Uniunii în domeniul serviciilor financiare, care nu sunt bine adaptate la criptoactivele care se califică drept instrumente financiare sau la utilizarea tehnologiei registrelor distribuite. De exemplu, platformele pentru tranzacționarea de criptoactive oferă, de obicei, acces direct investitorilor de retail, în timp ce locurile de tranzacționare tradiționale oferă, de obicei, acces investitorilor de retail numai prin intermediari financiari.
                  
               
                     (6)
                  
                  
                     Pentru a permite dezvoltarea criptoactivelor care se califică drept instrumente financiare și dezvoltarea tehnologiei registrelor distribuite, menținând în același timp un nivel ridicat de protecție a investitorilor, de integritate a pieței, de stabilitate financiară și de transparență și evitând arbitrajul de reglementare și lacunele legislative, ar fi util să se creeze un regim-pilot pentru infrastructurile pieței bazate pe tehnologia registrelor distribuite pentru a testa astfel de infrastructuri ale pieței bazate pe DLT (denumit în continuare „regimul-pilot”). Regimul-pilot ar trebui să permită ca anumite infrastructuri ale pieței bazate pe DLT să beneficieze de o derogare temporară de la anumite cerințe specifice prevăzute de legislația Uniunii în domeniul serviciilor financiare care, în caz contrar, ar putea împiedica operatorii să dezvolte soluții pentru tranzacționarea și decontarea tranzacțiilor cu criptoactive care se califică drept instrumente financiare, fără a reduce cerințele sau garanțiile existente care se aplică infrastructurilor de piață tradiționale. Infrastructurile pieței bazate pe DLT și operatorii acestora ar trebui să dispună de garanții adecvate legate de utilizarea tehnologiei registrelor distribuite pentru a asigura protecția eficace a investitorilor, inclusiv de lanțuri de răspundere clar definite față de clienți pentru orice pierderi cauzate de disfuncționalități operaționale. De asemenea, regimul-pilot ar trebui să permită Autorității europene de supraveghere (Autoritatea europeană pentru valori mobiliare și piețe) instituite prin Regulamentul (UE) nr. 1095/2010 al Parlamentului European și al Consiliului (11) (ESMA) și autorităților competente să desprindă lecții din regimul-pilot și să dobândească experiență cu privire la oportunitățile și riscurile specifice legate de criptoactivele care se califică drept instrumente financiare și de tehnologiile care stau la baza acestora. Experiența dobândită prin aplicarea regimului-pilot ar trebui să contribuie la identificarea unor eventuale propuneri practice pentru un cadru de reglementare adecvat, cu scopul de a efectua ajustări specifice ale dreptului Uniunii în materie de emitere, păstrare și administrare a activelor, tranzacționare și decontare a instrumentelor financiare bazate pe DLT.
                  
               
                     (7)
                  
                  
                     Pentru a îndeplini obiectivele regimului-pilot, ar trebui creat un nou statut al Uniunii pentru infrastructura pieței bazată pe DLT, pentru a garanta că Uniunea este în măsură să joace un rol de lider în ceea ce privește instrumentele financiare în formă tokenizată și să contribuie la dezvoltarea unei piețe secundare pentru astfel de active. Statutul de infrastructură a pieței bazată pe DLT ar trebui să fie opțional și nu ar trebui să împiedice infrastructurile pieței financiare, cum ar fi locurile de tranzacționare, depozitarii centrali de titluri de valoare (CSD) și contrapărțile centrale (CPC), să dezvolte servicii și activități de tranzacționare și post-tranzacționare pentru criptoactivele care se califică drept instrumente financiare sau care se bazează pe tehnologia registrelor distribuite în temeiul legislației existente a Uniunii în domeniul serviciilor financiare.
                  
               
                     (8)
                  
                  
                     Infrastructurile pieței bazate pe DLT ar trebui să admită la tranzacționare sau să înregistreze în registrul său distribuit doar instrumente financiare bazate pe DLT. Instrumentele financiare bazate pe DLT ar trebui să fie criptoactive care se califică drept instrumente financiare și care sunt emise, transferate și stocate într-un registru distribuit.
                  
               
                     (9)
                  
                  
                     Legislația Uniunii în domeniul serviciilor financiare urmărește să fie neutră în ceea ce privește utilizarea unei anumite tehnologii în raport cu alta. Prin urmare, trebuie evitate trimiterile la un anumit tip de tehnologie a registrelor distribuite. Operatorii de infrastructuri ale pieței bazate pe DLT ar trebui să se asigure că sunt în măsură să respecte toate cerințele aplicabile, indiferent de tehnologia utilizată.
                  
               
                     (10)
                  
                  
                     La aplicarea prezentului regulament, ar trebui să se țină seama de principiile neutralității tehnologice, proporționalității, condițiilor de concurență egale și de principiul „aceeași activitate, aceleași riscuri, aceleași norme”, pentru a garanta că participanții la piață dispun de spațiul normativ necesar pentru a inova, pentru a susține valorile transparenței, echității, stabilității, protecției investitorilor, răspunderii și integrității pieței și pentru a garanta protecția vieții private și a datelor cu caracter personal, garantate prin articolele 7 și 8 din Carta drepturilor fundamentale a Uniunii Europene.
                  
               
                     (11)
                  
                  
                     Accesul la regimul-pilot nu ar trebui să se limiteze la operatorii tradiționali, ci ar trebui să fie deschis și operatorilor nou-intrați. O entitate care nu este autorizată în temeiul Regulamentului (UE) nr. 909/2014 sau al Directivei 2014/65/UE ar putea solicita autorizarea în temeiul regulamentului respectiv sau al directivei respective și, simultan, ar putea solicita o aprobare specifică în temeiul prezentului regulament. În astfel de cazuri, autoritatea competentă nu ar trebui să evalueze dacă entitatea respectivă îndeplinește cerințele Regulamentului (UE) nr. 909/2014 sau ale Directivei 2014/65/UE de la care a fost solicitată o derogare în temeiul prezentului regulament. Astfel de entități ar trebui să fie în măsură să gestioneze infrastructuri ale pieței bazate pe DLT numai în conformitate cu prezentul regulament, iar autorizația lor ar trebui revocată după expirarea aprobării lor specifice, cu excepția cazului în care entitățile depun o cerere completă de autorizare în temeiul Regulamentului (UE) nr. 909/2014 sau al Directivei 2014/65/UE.
                  
               
                     (12)
                  
                  
                     Conceptul de infrastructură a pieței bazată pe DLT cuprinde sistemele multilaterale de tranzacționare bazate pe DLT (MTF DLT), sistemele de decontare bazate pe DLT (SS DLT) și sistemele de tranzacționare și decontare bazate pe DLT (TSS DLT). Infrastructurile pieței bazate pe DLT ar trebui să poată coopera cu alți participanți la piață pentru a încerca soluții inovatoare bazate pe tehnologia registrelor distribuite în diferite segmente ale lanțului valoric pentru servicii financiare.
                  
               
                     (13)
                  
                  
                     Un MTF DLT ar trebui să fie un sistem multilateral de tranzacționare gestionat de o firmă de investiții sau un operator de piață autorizat în temeiul Directivei 2014/65/UE și care a primit o aprobare specifică în temeiul prezentului regulament. Unei instituții de credit autorizate în temeiul Directivei 2013/36/UE care furnizează servicii de investiții sau desfășoară activități de investiții ar trebui să i se permită să gestioneze un MTF DLT numai atunci când este autorizată ca firmă de investiții sau ca operator de piață în temeiul Directivei 2014/65/UE. MTF-urilor DLT și operatorilor lor ar trebui să li se aplice toate cerințele care li se aplică sistemelor multilaterale de tranzacționare și operatorilor lor în temeiul Regulamentului (UE) nr. 600/2014 al Parlamentului European și al Consiliului (12), al Directivei 2014/65/UE sau al oricărui alt act aplicabil din legislația Uniunii în domeniul serviciilor financiare, cu excepția cerințelor cu privire la care autoritatea competentă a acordat o derogare în conformitate cu prezentul regulament.
                  
               
                     (14)
                  
                  
                     Utilizarea tehnologiei registrelor distribuite, prin care toate tranzacțiile sunt înregistrate într-un registru distribuit, poate accelera și combina tranzacționarea și decontarea aproape în timp real și ar putea permite combinarea serviciilor și activităților de tranzacționare și post-tranzacționare. Cu toate acestea, combinarea activităților de tranzacționare și post-tranzacționare în cadrul unei singure entități nu este avută în vedere de normele existente, indiferent de tehnologia utilizată, ca urmare a opțiunilor de politică legate de specializarea pe riscuri și de separarea activităților, pentru a încuraja concurența. Regimul-pilot nu ar trebui să constituie un precedent care să justifice restructurarea fundamentală a separării activităților de tranzacționare și post-tranzacționare și nici a peisajului infrastructurilor pieței financiare. Cu toate acestea, având în vedere beneficiile potențiale ale tehnologiei registrelor distribuite în ceea ce privește combinarea tranzacționării cu decontarea, este justificat să se prevadă o infrastructură specifică a pieței bazate pe DLT în regimul-pilot, și anume TSS DLT, care combină activitățile desfășurate în mod normal de sistemele multilaterale de tranzacționare și de sistemele de decontare a titlurilor de valoare.
                  
               
                     (15)
                  
                  
                     Un TSS DLT ar trebui să fie ori un MTF DLT care combină serviciile prestate de un MTF DLT și de un SS DLT și ar trebui să fie gestionat de o firmă de investiții sau de un operator de piață care a primit o aprobare specifică de gestionare a unui TSS DLT în temeiul prezentului regulament, ori ar trebui să fie un SS DLT care combină serviciile prestate de un MTF DLT și de un SS DLT și ar trebui să fie gestionat de un CSD care a primit o aprobare specifică de gestionare a unui TSS DLT în temeiul prezentului regulament. Unei instituții de credit autorizate în temeiul Directivei 2013/36/UE care furnizează servicii de investiții sau desfășoară activități de investiții ar trebui să i se permită să gestioneze un TSS DLT numai atunci când este autorizată ca firmă de investiții sau ca operator de piață în temeiul Directivei 2014/65/UE. Unei firme de investiții sau unui operator de piață care gestionează un TSS DLT ar trebui să i se aplice toate cerințele care i se aplică unui MTF DLT, iar unui CSD care gestionează un TSS DLT ar trebui să i se aplice toate cerințele care i se aplică unui SS DLT. Întrucât un TSS DLT ar permite unei firme de investiții sau unui operator de piață să furnizeze, de asemenea, servicii de decontare și ar permite unui CSD să furnizeze și servicii de tranzacționare, este necesar ca firmele de investiții sau operatorii de piață să respecte, de asemenea, cerințele care i se aplică unui SS DLT, iar CSD-urile să le respecte pe cele care i se aplică unui MTF DLT. Întrucât CSD-urilor nu li se aplică anumite cerințe organizatorice și de autorizare în temeiul Directivei 2014/65/UE atunci când furnizează servicii sau activități de investiții în conformitate cu Regulamentul (UE) nr. 909/2014, este oportun să se adopte o abordare similară în regimul-pilot atât pentru firmele de investiții și operatorii de piață, cât și pentru CSD-urile care gestionează un TSS DLT. Prin urmare, o firmă de investiții sau un operator de piață care gestionează un TSS DLT ar trebui să facă obiectul unei derogări de la aplicarea unui set limitat de cerințe organizatorice și de autorizare în temeiul Regulamentului (UE) nr. 909/2014, întrucât firma de investiții sau operatorul de piață va trebui să respecte cerințele organizatorice și de autorizare prevăzute în Directiva 2014/65/UE. În schimb, un CSD care gestionează un TSS DLT ar trebui să facă obiectul unei derogări de la aplicarea unui set limitat de cerințe organizatorice și de autorizare în temeiul Directivei 2014/65/UE, întrucât CSD-ul va trebui să respecte cerințele organizatorice și de autorizare prevăzute în Regulamentul (UE) nr. 909/2014. Astfel de derogări ar trebui să fie temporare și nu ar trebui să i se aplice unei infrastructuri a pieței bazate pe DLT care funcționează în afara regimului-pilot. ESMA ar trebui să poată evalua standardele tehnice privind păstrarea evidențelor și riscurile operaționale adoptate în temeiul Regulamentului (UE) nr. 909/2014 pentru a se asigura că acestea sunt aplicate proporțional firmelor de investiții sau operatorilor de piață care gestionează un TSS DLT.
                  
               
                     (16)
                  
                  
                     Operatorii de TSS-uri DLT ar trebui să poată solicita aceleași derogări ca cele de care pot beneficia operatorii de MTF-uri DLT și de SS-uri DLT, cu condiția ca aceștia să respecte condițiile aferente derogărilor și orice măsuri compensatorii impuse de autoritățile competente. Considerații similare celor care se aplică MTF-urilor DLT și SS-urilor DLT ar trebui să se aplice derogărilor de care pot beneficia TSS-urile DLT, oricăror condiții aferente derogărilor respective și măsurilor compensatorii.
                  
               
                     (17)
                  
                  
                     Pentru a oferi o flexibilitate suplimentară în aplicarea anumitor cerințe din Regulamentul (UE) nr. 909/2014 firmelor de investiții sau operatorilor de piață care gestionează un TSS DLT, asigurând în același timp condiții de concurență echitabile cu CSD-urile care furnizează servicii de decontare în temeiul regimului-pilot, CSD-urile care gestionează un SS DLT sau un TSS DLT și firmele de investiții sau operatorii de piață care gestionează un TSS DLT ar trebui să poată beneficia de anumite derogări de la cerințele regulamentului respectiv referitoare la măsurile de prevenire și de soluționare a cazurilor de neexecutare a decontării, în ceea ce privește cerințele în materie de participare și de transparență, precum și în ceea ce privește cerințele de a utiliza anumite proceduri de comunicare cu participanții și cu alte infrastructuri ale pieței. Derogările respective ar trebui să fie supuse unor condiții aferente acestora, inclusiv anumitor cerințe minime, precum și oricăror măsuri compensatorii impuse de autoritatea competentă, pentru îndeplinirea obiectivelor dispozițiilor din Regulamentul (UE) nr. 909/2014 de la care se solicită o derogare sau pentru a asigura protecția investitorilor, integritatea pieței sau stabilitatea financiară. Operatorul unui TSS DLT ar trebui să demonstreze că derogarea solicitată este proporțională și justificată de utilizarea tehnologiei registrelor distribuite.
                  
               
                     (18)
                  
                  
                     Un SS DLT ar trebui să fie un sistem de decontare gestionat de un CSD autorizat în temeiul Regulamentului (UE) nr. 909/2014 care a primit o aprobare specifică de gestionare a unui SS DLT în temeiul prezentului regulament. Unui SS DLT și CSD-ului care îl gestionează ar trebui să li se aplice toate cerințele relevante din Regulamentul (UE) nr. 909/2014 și orice alt act din legislația aplicabilă a Uniunii în domeniul serviciilor financiare, cu excepția cerințelor de la care s-a acordat o derogare în conformitate cu prezentul regulament.
                  
               
                     (19)
                  
                  
                     Atunci când BCE și băncile centrale naționale sau alte instituții conduse de state membre care îndeplinesc funcții similare sau alte organisme publice însărcinate cu administrarea datoriei publice sau care intervin în administrarea acesteia în Uniune gestionează un SS DLT, acestea nu ar trebui să fie obligate să solicite o aprobare specifică din partea unei autorități competente pentru a beneficia de derogări în temeiul prezentului regulament, deoarece astfel de entități nu sunt obligate să raporteze autorităților competente sau să respecte instrucțiunile acestora și sunt supuse unui set limitat de cerințe în temeiul Regulamentului (UE) nr. 909/2014.
                  
               
                     (20)
                  
                  
                     Crearea regimului-pilot nu ar trebui să aducă atingere sarcinilor și responsabilităților BCE și ale băncilor centrale naționale din Sistemul European al Băncilor Centrale, prevăzute în Tratatul privind funcționarea Uniunii Europene și în Protocolul nr. 4 privind Statutul Sistemului European al Băncilor Centrale și al Băncii Centrale Europene, de a promova buna funcționare a sistemelor de plăți și de a asigura eficiența și soliditatea sistemelor de compensare și de plăți în cadrul Uniunii și în raporturile cu țările terțe.
                  
               
                     (21)
                  
                  
                     Atribuirea responsabilităților de supraveghere prevăzută în prezentul regulament este justificată de caracteristicile și riscurile specifice ale regimului-pilot. Prin urmare, arhitectura de supraveghere a regimului-pilot nu ar trebui înțeleasă ca stabilind un precedent pentru niciun act viitor al legislației Uniunii în domeniul serviciilor financiare.
                  
               
                     (22)
                  
                  
                     Operatorii de infrastructuri ale pieței bazate pe DLT ar trebui să fie răspunzători în cazul pierderii de fonduri, de garanții reale sau a unui instrument financiar bazat pe DLT. Răspunderea operatorului unei infrastructuri a pieței bazate pe DLT ar trebui să se limiteze la valoarea de piață a activului pierdut de la momentul la care s-a produs pierderea. Operatorul unei infrastructuri a pieței bazate pe DLT nu ar trebui să fie răspunzător pentru evenimente care nu sunt imputabile operatorului, în special pentru orice eveniment cu privire la care operatorul demonstrează că a avut loc independent de operațiunile sale, inclusiv pentru problemele care apar ca urmare a unui eveniment exterior aflat în afara controlului său rezonabil.
                  
               
                     (23)
                  
                  
                     Pentru a permite inovarea și experimentarea într-un mediu de reglementare solid, menținând, în același timp, protecția investitorilor, integritatea pieței și stabilitatea financiară, tipurile de instrumente financiare admise la tranzacționare sau înregistrate într-o infrastructură a pieței bazată pe DLT ar trebui să se limiteze la acțiunile, obligațiunile și unitățile organismelor de plasament colectiv care beneficiază de derogarea de la obligația de executare în temeiul Directivei 2014/65/UE. Prezentul regulament ar trebui să stabilească praguri valorice care ar putea fi reduse în anumite situații. În special, pentru a evita orice risc la adresa stabilității financiare, ar trebui să fie limitată valoarea agregată de piață a instrumentelor financiare bazate pe DLT admise la tranzacționare sau înregistrate într-o infrastructură a pieței bazată pe DLT.
                  
               
                     (24)
                  
                  
                     Pentru a permite apropierea de condiții de concurență echitabile în ceea ce privește instrumentele financiare admise la tranzacționare în locuri de tranzacționare tradiționale în înțelesul Directivei 2014/65/UE și pentru a asigura niveluri ridicate de protecție a investitorilor, de integritate a pieței și de stabilitate financiară, instrumentelor financiare bazate pe DLT care sunt admise la tranzacționare pe un MTF DLT sau un TSS DLT ar trebui să li se aplice dispozițiile privind interzicerea abuzului de piață prevăzute în Regulamentul (UE) nr. 596/2014.
                  
               
                     (25)
                  
                  
                     La solicitarea unui operator al unui MTF DLT, autoritățile competente ar trebui să poată acorda una sau mai multe derogări cu titlu temporar, dacă operatorul îndeplinește condițiile aferente unor astfel de derogări și orice cerințe suplimentare prevăzute de prezentul regulament pentru a aborda noile forme de riscuri generate de utilizarea tehnologiei registrelor distribuite. Un operator al unui MTF DLT ar trebui, de asemenea, să respecte orice măsură compensatorie impusă de autoritatea competentă pentru îndeplinirea obiectivelor dispoziției de la care s-a solicitat o derogare, sau pentru a asigura protecția investitorilor, integritatea pieței sau stabilitatea financiară.
                  
               
                     (26)
                  
                  
                     La solicitarea unui operator al unui MTF DLT, autoritățile competente ar trebui să poată acorda o derogare de la obligația de intermediere în temeiul Directivei 2014/65/UE. În prezent, sistemele multilaterale de tranzacționare sunt autorizate să admită ca membri sau participanți doar firme de investiții, instituții de credit și alte persoane care au un nivel suficient de abilități și de competență în materie de tranzacționare și care mențin capacitățile organizatorice și resursele adecvate. În schimb, multe platforme pentru tranzacționarea de criptoactive oferă acces fără intermediari și asigură acces direct investitorilor de retail. Astfel, un potențial obstacol normativ pentru dezvoltarea unor sisteme multilaterale de tranzacționare pentru instrumentele financiare bazate pe DLT ar putea fi obligația de a utiliza un intermediar în temeiul Directivei 2014/65/UE. Prin urmare, la solicitarea unui operator al unui MTF DLT, autoritatea competentă ar trebui să poată acorda o derogare temporară de la respectiva obligație de intermediere, pentru a oferi acces direct investitorilor de retail și pentru a le permite acestora să tranzacționeze pe cont propriu, cu condiția să existe garanții adecvate privind protecția investitorilor, acești investitori de retail să îndeplinească anumite condiții și operatorul să respecte orice posibile măsuri suplimentare de protecție a investitorilor pe care le impune autoritatea competentă. Investitorii de retail care au acces direct la un MTF DLT în calitate de membri sau participanți în baza unei derogări de la obligația de intermediere nu ar trebui să fie considerați firme de investiții în înțelesul Directivei 2014/65/UE numai în virtutea faptului că sunt membri sau participanți la un MTF DLT.
                  
               
                     (27)
                  
                  
                     La solicitarea unui operator al unui MTF DLT, autoritățile competente ar trebui, de asemenea, să poată acorda o derogare de la cerințele de raportare a tranzacțiilor în temeiul Regulamentului (UE) nr. 600/2014, cu condiția ca MTF-ul DLT să îndeplinească anumite condiții.
                  
               
                     (28)
                  
                  
                     Pentru a fi eligibil pentru o derogare în temeiul prezentului regulament, un operator al unui MTF DLT ar trebui să demonstreze că derogarea solicitată este proporțională cu utilizarea tehnologiei registrelor distribuite și limitată la aceasta, astfel cum se descrie în planul său de afaceri, și că derogarea solicitată este limitată la MTF-ul DLT și nu se extinde la niciun alt sistem multilateral de tranzacționare operat de aceeași firmă de investiții sau de același operator de piață.
                  
               
                     (29)
                  
                  
                     La solicitarea unui CSD care gestionează un SS DLT, autoritățile competente ar trebui să poată acorda una sau mai multe derogări cu titlu temporar, dacă acesta îndeplinește condițiile aferente unor astfel de derogări și orice cerințe suplimentare prevăzute de prezentul regulament pentru a aborda noile forme de riscuri generate de utilizarea tehnologiei registrelor distribuite. CSD-ul care gestionează un SS DLT ar trebui, de asemenea, să respecte orice măsură compensatorie impusă de autoritatea competentă pentru îndeplinirea obiectivelor dispoziției de la care s-a solicitat derogarea sau pentru a asigura protecția investitorilor, integritatea pieței sau stabilitatea financiară.
                  
               
                     (30)
                  
                  
                     Ar trebui ca CSD-urile care gestionează un SS DLT să poată face obiectul unei derogări de la aplicarea anumitor dispoziții ale Regulamentului (UE) nr. 909/2014 care ar putea crea obstacole normative în calea dezvoltării de SS-uri DLT. De exemplu, derogările ar trebui să fie posibile în măsura în care normele regulamentului respectiv aplicabil CSD-urilor și care se referă la noțiunile de „formă dematerializată”, „cont de titluri de valoare” sau „ordine de transfer” nu se aplică CSD-urilor care gestionează un TSS DLT, cu excepția cerințelor pentru conexiunile între CSD-uri, care ar trebui să se aplice mutatis mutandis. În ceea ce privește noțiunea de „cont de titluri de valoare”, derogarea ar cuprinde normele privind înregistrarea titlurilor de valoare, integritatea emisiunii și segregarea conturilor. În timp ce CSD-urile gestionează sisteme de decontare a titlurilor de valoare prin creditarea și debitarea conturilor de titluri de valoare ale participanților lor, este posibil ca, în cadrul unui SS DLT, să nu fie fezabilă întotdeauna folosirea de conturi de titluri de valoare care utilizează metoda înregistrării în partidă dublă sau în partidă multiplă. Prin urmare, ar trebui a ca și un CSD care gestionează un SS DLT să poată face obiectul unei derogări de la aplicarea normelor Regulamentului (UE) nr. 909/2014 referitoare la noțiunea de „înscriere în cont”, în cazul în care o astfel de derogare este necesară pentru a permite înregistrarea în registrul distribuit a instrumentelor financiare bazate pe DLT. Cu toate acestea, un CSD care gestionează un SS DLT ar trebui să asigure în continuare integritatea emisiunii de instrumente financiare bazate pe DLT în registrul distribuit și segregarea instrumentelor financiare bazate pe DLT care aparțin diferiților participanți.
                  
               
                     (31)
                  
                  
                     Unui CSD care gestionează un SS DLT ar trebui să i se aplice întotdeauna dispozițiile Regulamentului (UE) nr. 909/2014, în temeiul căruia un CSD care externalizează servicii sau activități către o parte terță rămâne pe deplin responsabil de îndeplinirea tuturor obligațiilor care îi revin în temeiul regulamentului respectiv și este obligat să se asigure că externalizarea nu conduce la delegarea răspunderii sale. Regulamentul (UE) nr. 909/2014 le permite CSD-urilor care gestionează un SS DLT să externalizeze un serviciu sau o activitate de bază numai după primirea autorizației din partea autorității competente. Prin urmare, un CSD care gestionează un SS DLT ar trebui să poată solicita o derogare de la respectiva cerință de autorizare în cazul în care CSD-ul demonstrează că cerința este incompatibilă cu utilizarea tehnologiei registrelor distribuite, așa cum se prevede în planul său de afaceri. Delegarea sarcinilor legate de operarea unui SS DLT sau de utilizarea tehnologiei registrelor distribuite pentru efectuarea decontării nu ar trebui să fie considerată externalizare în înțelesul Regulamentului (UE) nr. 909/2014.
                  
               
                     (32)
                  
                  
                     Obligația de intermediere printr-o instituție de credit sau o firmă de investiții, cu scopul de a împiedica investitorii de retail să obțină acces direct la sistemele de decontare și de livrare gestionate de un CSD, ar putea crea un obstacol normativ în calea dezvoltării unor modele alternative de decontare bazate pe tehnologia registrelor distribuite care permite accesul direct al investitorilor de retail. Prin urmare, ar trebui să se permită o derogare pentru CSD-urile care gestionează un SS DLT, în sensul că termenul de „participant” din Directiva 98/26/CE se consideră că include, în anumite condiții, alte persoane decât cele menționate în directiva respectivă. Atunci când se solicită o derogare de la obligația de intermediere prevăzută de Regulamentul (UE) nr. 909/2014, CSD-ul care gestionează un SS DLT ar trebui să se asigure că persoanele care urmează să fie admise ca participanți îndeplinesc anumite condiții. Un CSD care gestionează un SS DLT ar trebui să se asigure că participanții săi dispun de un nivel suficient de abilități, de competență, de experiență și de cunoștințe privind activitățile de post-tranzacționare și funcționarea tehnologiei registrelor distribuite.
                  
               
                     (33)
                  
                  
                     Entitățile eligibile să participe la un CSD în temeiul Regulamentului (UE) nr. 909/2014 corespund entităților care sunt eligibile să participe la un sistem de decontare a titlurilor de valoare care este desemnat și notificat în conformitate cu Directiva 98/26/CE, deoarece Regulamentul (UE) nr. 909/2014 prevede obligația ca sistemele de decontare a titlurilor de valoare gestionate de CSD-uri să fie desemnate și notificate în temeiul Directivei 98/26/CE. Astfel, un operator al unui sistem de decontare a titlurilor de valoare bazat pe tehnologia registrelor distribuite care solicită derogare de la cerințele în materie de participare prevăzute de Regulamentul (UE) nr. 909/2014 nu ar respecta, prin urmare, cerințele în materie de participare prevăzute de Directiva 98/26/CE. În consecință, respectivul sistem de decontare a titlurilor de valoare nu poate fi desemnat și notificat în temeiul directivei respective și, din acest motiv, nu este denumit „sistem de decontare a titlurilor de valoare bazat pe DLT” în prezentul regulament, ci mai degrabă un SS DLT. Prezentul regulament ar trebui să permită unui CSD să gestioneze un SS DLT care nu se califică drept sistem de decontare a titlurilor de valoare desemnat în temeiul Directivei 98/26/CE și ar trebui să fie posibilă o derogare de la regulile privind caracterul definitiv al decontării prevăzute de Regulamentul (UE) nr. 909/2014, sub rezerva anumitor măsuri compensatorii, inclusiv măsuri compensatorii specifice pentru a atenua riscurile care decurg din insolvență, întrucât măsurile de protecție în caz de insolvență în temeiul Directivei 98/26/CE nu se aplică. Totuși, o astfel de derogare nu ar împiedica desemnarea și notificarea drept sistem de decontare a titlurilor de valoare în conformitate cu Directiva 98/26/CE a unui SS DLT care respectă toate cerințele prevăzute de respectiva directivă.
                  
               
                     (34)
                  
                  
                     Regulamentul (UE) nr. 909/2014 încurajează decontarea tranzacțiilor în banii băncii centrale. În cazul în care decontarea plăților în numerar în banii băncii centrale nu este practică și disponibilă, decontarea ar trebui să poată avea loc prin conturile proprii ale CSD-ului în conformitate cu regulamentul respectiv sau prin conturi deschise la o instituție de credit (denumite în continuare „banii băncilor comerciale”). Totuși, această regulă poate fi dificil de aplicat pentru un CSD care gestionează un SS DLT, întrucât CSD-ul ar trebui să efectueze mișcări în conturile de numerar concomitent cu livrarea de titluri de valoare înregistrate în registrele distribuite. Prin urmare, ar trebui să se permită o derogare temporară a CSD-urilor care gestionează un SS DLT de la dispozițiile regulamentului respectiv cu privire la decontarea în numerar, pentru a dezvolta soluții inovatoare în cadrul regimului-pilot prin facilitarea accesului la banii băncilor comerciale sau a utilizării „tokenurilor asimilate monedelor electronice”. Decontarea în banii băncii centrale ar putea fi considerată ca nefiind practică și disponibilă în cazul în care decontarea în banii băncii centrale într-un registru distribuit nu este disponibilă.
                  
               
                     (35)
                  
                  
                     Cu excepția cerințelor care s-au dovedit a fi nepractice într-un mediu tehnologic al registrelor distribuite, cerințele legate de decontarea în numerar prevăzute de Regulamentul (UE) nr. 909/2014 rămân aplicabile în afara regimului-pilot. Prin urmare, operatorii de infrastructuri ale pieței bazate pe DLT ar trebui să descrie în planurile lor de afaceri modul în care intenționează să respecte titlul IV din Regulamentul (UE) nr. 909/2014 în cazul în care, în cele din urmă, ies din regimul-pilot.
                  
               
                     (36)
                  
                  
                     Regulamentul (UE) nr. 909/2014 prevede obligația ca un CSD să acorde acces la un alt CSD sau la alte infrastructuri ale pieței pe o bază nediscriminatorie și transparentă. Oferirea accesului la un CSD care gestionează un SS DLT poate fi mai problematic, împovărător sau dificil de realizat din punct de vedere tehnic, deoarece interoperabilitatea sistemelor preexistente cu tehnologia registrelor distribuite nu a fost încă testată. Prin urmare, unui SS DLT ar trebui să i se poată acorda o derogare de la cerința respectivă, dacă demonstrează că aplicarea cerinței este disproporționată în raport cu amploarea activităților SS-ului DLT.
                  
               
                     (37)
                  
                  
                     Indiferent de cerința de la care a fost solicitată o derogare, un CSD care utilizează un SS DLT ar trebui să demonstreze că derogarea solicitată este proporțională și justificată de utilizarea tehnologiei registrelor distribuite. Derogarea ar trebui să se limiteze la SS-ul DLT și nu ar trebui să acopere alte sisteme de decontare gestionate de același CSD.
                  
               
                     (38)
                  
                  
                     Infrastructurilor pieței bazate pe DLT și operatorilor lor ar trebui să li se aplice cerințe suplimentare față de cele aplicabile infrastructurilor pieței tradiționale. Cerințele suplimentare sunt necesare pentru a evita riscurile legate de utilizarea tehnologiei registrelor distribuite sau de modul în care ar funcționa infrastructura pieței bazate pe DLT. Prin urmare, un operator al unei infrastructuri a pieței bazate pe DLT ar trebui să stabilească un plan de afaceri clar care să detalieze modul în care ar fi utilizată tehnologia registrelor distribuite și condițiile juridice aplicabile.
                  
               
                     (39)
                  
                  
                     Operatorii de infrastructuri ale pieței bazate pe DLT ar trebui să stabilească sau să documenteze, după caz, norme privind funcționarea tehnologiei registrelor distribuite pe care o utilizează, inclusiv norme privind accesul la registrele distribuite și admiterea la tranzacționare în registrele distribuite, norme privind participarea nodurilor de validare și normele privind abordarea potențialelor conflicte de interese, precum și măsuri de gestionare a riscurilor.
                  
               
                     (40)
                  
                  
                     Un operator al unei infrastructuri a pieței bazate pe DLT ar trebui să aibă obligația de a oferi informații membrilor, participanților, emitenților și clienților cu privire la modul în care intenționează să își desfășoare activitățile și cu privire la modul în care utilizarea tehnologiei registrelor distribuite deviază de la modul în care sunt furnizate serviciile în mod normal de un sistem multilateral de tranzacționare tradițional sau de un CSD care gestionează un sistem de decontare a titlurilor de valoare.
                  
               
                     (41)
                  
                  
                     Infrastructurile pieței bazate pe DLT ar trebui să dispună de mecanisme IT și cibernetice specifice și solide legate de utilizarea tehnologiei registrelor distribuite. Mecanismele respective ar trebui să fie proporționale cu natura, amploarea și complexitatea planului de afaceri al operatorului infrastructurii pieței bazat pe DLT. De asemenea, mecanismele respective ar trebui să asigure continuitatea și transparența, disponibilitatea, fiabilitatea și securitatea continue ale serviciilor furnizate, inclusiv fiabilitatea oricăror contracte inteligente care sunt utilizate, indiferent dacă respectivele contracte inteligente sunt create chiar de infrastructura pieței bazate pe DLT sau de o parte terță în urma unor proceduri de externalizare. Infrastructurile pieței bazate pe DLT ar trebui, de asemenea, să asigure integritatea, securitatea, confidențialitatea, disponibilitatea și accesibilitatea datelor stocate în registrele distribuite. Autoritatea competentă pentru o infrastructură a pieței bazate pe DLT ar trebui să poată solicita un audit pentru a se asigura că mecanismele informatice și cibernetice generale ale infrastructurii pieței bazate pe DLT sunt adecvate scopului. Costurile auditului ar trebui să fie suportate de operatorul infrastructurii pieței bazate pe DLT.
                  
               
                     (42)
                  
                  
                     În cazul în care planul de afaceri al operatorului unei infrastructuri a pieței bazate pe DLT implică custodia fondurilor clienților, cum ar fi numerarul sau echivalentele de numerar, sau a instrumentelor financiare bazate pe DLT ori a mijloacelor de acces la astfel de instrumente financiare bazate pe DLT, inclusiv sub formă de chei de criptare, infrastructura pieței bazată pe DLT ar trebui să dispună de mecanisme adecvate pentru protejarea activelor respective. Operatorii de infrastructuri ale pieței bazate pe DLT nu ar trebui să utilizeze activele clienților pe cont propriu, cu excepția cazului în care clienții și-au exprimat în scris consimțământul prealabil explicit. Infrastructurile pieței bazate pe DLT ar trebui să separe fondurile clienților și instrumentele financiare bazate pe DLT ale clienților, precum și mijloacele de acces la astfel de active, de propriile lor active sau de activele altor clienți. Mecanismele informatice și cibernetice generale ale infrastructurilor pieței bazate pe DLT ar trebui să garanteze că activele clienților sunt protejate împotriva fraudei, a atacurilor cibernetice și a altor disfuncționalități operaționale grave.
                  
               
                     (43)
                  
                  
                     În momentul în care se acordă o aprobare specifică, operatorii de infrastructuri ale pieței bazate pe DLT ar trebui, de asemenea, să dispună de o strategie de ieșire credibilă în cazul în care regimul-pilot este întrerupt, aprobarea specifică sau unele dintre derogările acordate sunt retrase sau în cazul în care pragurile prevăzute în prezentul regulament sunt depășite. Strategia respectivă ar trebui să includă tranziția sau reorientarea operațiunilor lor legate de tehnologia registrelor distribuite în infrastructurile tradiționale ale pieței. În acest scop, noii participanți pe piață sau operatorii de TSS-uri DLT care nu gestionează o infrastructură tradițională a pieței către care ar putea transfera instrumente financiare bazate pe DLT ar trebui să încerce să încheie acorduri cu operatorii de infrastructuri tradiționale ale pieței. Acest lucru este deosebit de important pentru înregistrarea instrumentelor financiare bazate pe DLT. Prin urmare, CSD-urilor ar trebui să li se aplice anumite cerințe de instituire a unor astfel de mecanisme. În plus, CSD-urile ar trebui să încheie astfel de acorduri în mod nediscriminatoriu și ar trebui să poată percepe o taxă comercială rezonabilă pe baza costurilor reale.
                  
               
                     (44)
                  
                  
                     O aprobare specifică acordată unui operator al unei infrastructuri a pieței bazată pe DLT ar trebui să implice, în linii mari, aceleași proceduri ca cele de autorizare în temeiul Regulamentului (UE) nr. 909/2014 sau al Directivei 2014/65/UE. Cu toate acestea, atunci când solicită o aprobare specifică în temeiul prezentului regulament, solicitantul ar trebui să indice derogările pe care cere să îi fie acordate. Înainte de acordarea unei aprobări specifice unei infrastructuri a pieței bazate pe DLT, autoritatea competentă ar trebui să furnizeze ESMA toate informațiile relevante. Dacă este necesar, ESMA ar trebui să emită un aviz fără caracter obligatoriu cu privire la derogările solicitate sau la caracterul adecvat al tehnologiei registrelor distribuite în scopurile prezentului regulament. Un astfel de aviz fără caracter obligatoriu nu ar trebui să fie considerat un aviz în înțelesul Regulamentului (UE) nr. 1095/2010. ESMA ar trebui să consulte autoritățile competente ale altor state membre atunci când își elaborează avizul. Prin avizul său fără caracter obligatoriu, ESMA ar trebui să urmărească să asigure protecția investitorilor, integritatea pieței și stabilitatea financiară. Pentru a asigura condiții de concurență echitabile și concurența loială la nivelul întregii piețe interne, avizul fără caracter obligatoriu al ESMA și orientările sale ar trebui să urmărească, de asemenea, să asigure consecvența și proporționalitatea derogărilor acordate de diferite autorități competente din Uniune, inclusiv atunci când evaluează caracterul adecvat al diferitelor tipuri de tehnologie a registrelor distribuite utilizate de operatori în scopurile prezentului regulament.
                  
               
                     (45)
                  
                  
                     Înregistrarea titlurilor de valoare, administrarea conturilor de titluri de valoare și gestionarea sistemelor de decontare sunt activități care fac în același timp obiectul unor dispoziții nearmonizate de drept intern, cum ar fi dreptul societăților comerciale și dreptul titlurilor de valoare. Prin urmare, este important ca operatorii de infrastructuri ale pieței bazate pe DLT să respecte toate normele aplicabile și să le permită utilizatorilor lor să facă acest lucru.
                  
               
                     (46)
                  
                  
                     Autoritatea competentă care examinează o cerere depusă de un operator al unei infrastructuri a pieței bazate pe DLT ar trebui să aibă posibilitatea să refuze acordarea unei aprobări specifice dacă există motive să se considere că infrastructura pieței bazată pe DLT nu ar fi în măsură să respecte dispozițiile aplicabile prevăzute de dreptul Uniunii sau de dreptul intern care nu intră în domeniul de aplicare al dreptului Uniunii, dacă există motive să se creadă că infrastructura pieței bazată pe DLT ar reprezenta un risc pentru protecția investitorilor, integritatea pieței sau stabilitatea financiară sau dacă cererea urmărește să eludeze cerințele existente.
                  
               
                     (47)
                  
                  
                     O aprobare specifică acordată de o autoritate competentă unui operator al unei infrastructuri a pieței bazate pe DLT ar trebui să indice derogările acordate respectivei infrastructuri a pieței bazate pe DLT. Aceasta ar trebui să fie valabilă în întreaga Uniune, dar numai pe durata regimului-pilot. ESMA ar trebui să publice pe site-ul său o listă a infrastructurilor pieței bazate pe DLT și o listă a derogărilor acordate fiecăreia dintre acestea.
                  
               
                     (48)
                  
                  
                     Aprobările specifice și derogările ar trebui acordate cu titlu temporar, pentru o perioadă de până la șase ani de la data acordării aprobării specifice și ar trebui să fie valabile numai pe durata regimului-pilot. Respectivul termen de șase ani ar trebui să le ofere operatorilor de infrastructuri ale pieței bazate pe DLT suficient timp pentru a-și adapta modelele de afaceri la orice modificare a regimului-pilot și pentru a funcționa în mod viabil din punct de vedere comercial în cadrul regimului-pilot. Acest lucru ar permite, de asemenea, ESMA și Comisiei să colecteze un set de date util privind funcționarea regimului-pilot după acordarea unei mase critice de aprobări specifice și de derogări conexe, precum și să prezinte rapoarte în acest sens. În fine, le-ar oferi, de asemenea, timp operatorilor de infrastructuri ale pieței bazate pe DLT să ia măsurile necesare fie pentru a-și înceta operațiunile, fie pentru a trece la un nou cadru de reglementare în urma rapoartelor care ar urma să fie emise de ESMA și de Comisie.
                  
               
                     (49)
                  
                  
                     Fără a aduce atingere Regulamentului (UE) nr. 909/2014 și Directivei 2014/65/UE, autoritățile competente ar trebui să aibă competența de a retrage o aprobare specifică sau orice derogări acordate unei infrastructuri a pieței bazate pe DLT în cazul în care a fost descoperită o anomalie în tehnologia suport sau în serviciile și activitățile furnizate de operatorul infrastructurii pieței bazate pe DLT, în cazul în care anomalia respectivă depășește beneficiile serviciului și ale activităților în cauză, în cazul în care operatorul infrastructurii pieței bazate pe DLT a încălcat oricare dintre obligațiile aferente aprobărilor sau derogărilor acordate de autoritatea competentă sau în cazul în care operatorul infrastructurii pieței bazate pe DLT a înregistrat instrumente financiare care depășesc pragurile stabilite în prezentul regulament sau care nu îndeplinesc alte condiții care se aplică instrumentelor financiare bazate pe DLT în temeiul prezentului regulament. În cursul activității sale, operatorul unei infrastructuri a pieței bazate pe DLT ar trebui să aibă posibilitatea să solicite derogări suplimentare, în plus față de cele solicitate în momentul cererii inițiale. În acest caz, derogările suplimentare ar trebui să fie solicitate de la autoritatea competentă în același mod în care sunt solicitate aprobările la momentul cererii de aprobare inițiale pentru infrastructura pieței bazată pe DLT.
                  
               
                     (50)
                  
                  
                     Având în vedere că, în cadrul regimului-pilot, operatorii de infrastructuri ale pieței bazate pe DLT ar putea beneficia de derogări temporare de la anumite dispoziții ale legislației existente a Uniunii, aceștia ar trebui să coopereze îndeaproape cu autoritățile competente și cu ESMA în perioada în care este valabilă aprobarea specifică. Operatorii de infrastructuri ale pieței bazate pe DLT ar trebui să informeze autoritățile competente cu privire la orice modificări semnificative aduse planurilor lor de afaceri sau personalului lor critic, orice dovadă de atacuri cibernetice sau alte amenințări cibernetice, fraudă sau erori profesionale grave, orice modificare a informațiilor furnizate cu ocazia cererii inițiale de acordare a aprobării specifice, orice dificultăți tehnice sau operaționale, în special cele legate de utilizarea tehnologiei registrelor distribuite, precum și despre orice riscuri la adresa protecției investitorilor, integrității pieței sau stabilității financiare care nu au fost prevăzute la momentul acordării aprobării specifice. Pentru a asigura protecția investitorilor, integritatea pieței și stabilitatea financiară, atunci când este notificată cu privire la o astfel de modificare semnificativă, autoritatea competentă ar trebui să poată cere infrastructurii pieței bazate pe DLT să solicite o nouă aprobare specifică sau o nouă derogare sau să ia orice măsuri corective pe care autoritatea competentă le consideră adecvate. Operatorii de infrastructuri ale pieței bazate pe DLT ar trebui, de asemenea, să furnizeze autorității competente, la cerere, orice informații relevante. Autoritățile competente ar trebui să transmită ESMA informațiile primite de la operatorii de infrastructuri ale pieței bazate pe DLT și informațiile privind măsurile corective.
                  
               
                     (51)
                  
                  
                     Operatorii de infrastructuri ale pieței bazate pe DLT ar trebui să prezinte rapoarte periodice autorităților competente ale acestora. ESMA ar trebui să organizeze discuții cu privire la rapoartele respective pentru a permite tuturor autorităților competente din întreaga Uniune să câștige experiență în urma impactului tehnologiei registrelor distribuite și să înțeleagă dacă ar putea fi necesare modificări ale legislației Uniunii în domeniul serviciilor financiare pentru a permite utilizarea pe scară mai largă a tehnologiei registrelor distribuite.
                  
               
                     (52)
                  
                  
                     Este important ca, pe durata regimului-pilot, cadrul și funcționarea acestuia să facă obiectul unor monitorizări și evaluări frecvente pentru a pune la dispoziția operatorilor de infrastructuri ale pieței bazate pe DLT cât mai multe informații. ESMA ar trebui să publice rapoarte anuale pentru a oferi participanților la piață o mai bună înțelegere a funcționării și dezvoltării piețelor și pentru a oferi clarificări cu privire la aplicarea regimului-pilot. Respectivele rapoarte anuale ar trebui să includă actualizări privind cele mai importante tendințe și riscuri. Respectivele rapoarte anuale ar trebui prezentate Parlamentului European, Consiliului și Comisiei.
                  
               
                     (53)
                  
                  
                     În termen de trei ani de la data aplicării prezentului regulament, ESMA ar trebui să prezinte Comisiei un raport care să conțină evaluarea regimului-pilot. În baza raportului ESMA, Comisia ar trebui să raporteze Parlamentului European și Consiliului. Raportul respectiv ar trebui să evalueze costurile și beneficiile extinderii regimului-pilot pentru o perioadă suplimentară, ale extinderii regimului-pilot la alte tipuri de instrumente financiare, ale modificării regimului-pilot sub alte aspecte, ale permanentizării regimului-pilot prin propunerea unor modificări adecvate ale legislației Uniunii în domeniul serviciilor financiare sau ale încetării regimului-pilot. Nu ar fi de dorit să existe două regimuri paralele pentru infrastructurile pieței bazate pe DLT și pentru altele care nu sunt bazate pe DLT. Dacă regimul-pilot va avea succes, el ar putea deveni permanent prin modificarea legislației aplicabile a Uniunii în domeniul serviciilor financiare pentru a stabili un cadru unic și coerent.
                  
               
                     (54)
                  
                  
                     În legislația actuală a Uniunii în domeniul serviciilor financiare au fost identificate unele lacune potențiale în ceea ce privește aplicarea sa la criptoactivele care se califică drept instrumente financiare. În special, standardele tehnice de reglementare prevăzute de Regulamentul (UE) nr. 600/2014 în legătură cu anumite cerințe de raportare a datelor și anumite cerințe de transparență pretranzacționare și post-tranzacționare nu sunt bine adaptate instrumentelor financiare emise cu ajutorul tehnologiei registrelor distribuite. Piețele secundare ale instrumentelor financiare emise prin tehnologia registrelor distribuite sau o tehnologie similară sunt încă în curs de formare și, prin urmare, caracteristicile lor pot fi diferite de cele ale piețelor instrumentelor financiare care utilizează tehnologia tradițională. Normele prevăzute de respectivele standarde tehnice de reglementare ar trebui să se aplice tuturor instrumentelor financiare, indiferent de tehnologia utilizată. Prin urmare, în conformitate cu mandatele existente în Regulamentul (UE) nr. 600/2014 de a elabora proiecte de standarde tehnice de reglementare, ESMA ar trebui să efectueze o evaluare cuprinzătoare a respectivelor standarde tehnice de reglementare și să propună orice modificare necesară pentru a se asigura că normele prevăzute în acestea ar putea fi aplicate în mod eficace instrumentelor financiare bazate pe DLT. La efectuarea evaluării respective, ESMA ar trebui să ia în considerare particularitățile instrumentelor financiare bazate pe DLT și dacă acestea necesită adaptarea standardelor pentru a permite dezvoltarea instrumentelor financiare respective fără a submina obiectivele normelor prevăzute în standardele tehnice de reglementare adoptate în temeiul Regulamentului (UE) nr. 600/2014.
                  
               
                     (55)
                  
                  
                     Întrucât obiectivele prezentului regulament nu pot fi realizate în mod satisfăcător de către statele membre, dar, având în vedere obstacolele de reglementare din calea dezvoltării infrastructurilor pieței bazate pe DLT pentru criptoactivele care se califică drept instrumente financiare încorporate în legislația Uniunii în domeniul serviciilor financiare, acestea pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, așa cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestor obiective.
                  
               
                     (56)
                  
                  
                     Prezentul regulament nu aduce atingere Directivei (UE) 2019/1937 a Parlamentului European și a Consiliului (13). În același timp, în ceea ce privește entitățile autorizate în temeiul Directivei 2014/65/UE, ar trebui utilizate mecanismele de raportare a încălcărilor Regulamentului (UE) nr. 600/2014 sau ale Directivei 2014/65/UE, astfel cum au fost stabilite în directiva respectivă. În ceea ce privește entitățile autorizate în temeiul Regulamentului (UE) nr. 909/2014, ar trebui utilizate mecanismele de raportare a încălcărilor regulamentului respectiv, astfel cum au fost stabilite în regulamentul respectiv.
                  
               
                     (57)
                  
                  
                     Funcționarea infrastructurilor pieței bazate pe DLT ar putea implica prelucrarea datelor cu caracter personal. Atunci când este necesar să se prelucreze date cu caracter personal în scopurile prezentului regulament, prelucrarea respectivă ar trebui să fie efectuată în conformitate cu dreptul aplicabil al Uniunii în materie de protecție a datelor cu caracter personal. Prezentul regulament nu aduce atingere Regulamentelor (UE) 2016/679 (14) și (UE) 2018/1725 (15) ale Parlamentului European și ale Consiliului. Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 și a emis avizul său la 23 aprilie 2021.
                  
               
                     (58)
                  
                  
                     Regulamentul (UE) nr. 600/2014 prevede o perioadă de tranziție pe parcursul căreia accesul nediscriminatoriu la o CPC sau la un loc de tranzacționare în temeiul regulamentului menționat nu se aplică CPC-urilor sau locurilor de tranzacționare care au solicitat autorităților lor competente să beneficieze de măsuri tranzitorii în ceea ce privește instrumentele financiare derivate tranzacționate la bursă. Perioada în care o CPC sau un loc de tranzacționare ar putea face obiectul unei derogări acordate de către autoritatea sa competentă în ceea ce privește instrumentele financiare derivate tranzacționate la bursă cu privire la normele privind accesul nediscriminatoriu a încetat la 3 iulie 2020. Creșterea incertitudinii și a volatilității piețelor a avut un impact negativ asupra riscurilor operaționale ale CPC-urilor și ale locurilor de tranzacționare și, prin urmare, data aplicării noului regim de acces deschis pentru CPC-urile și locurile de tranzacționare care oferă servicii de tranzacționare și de compensare în ceea ce privește instrumentele financiare derivate tranzacționate la bursă a fost amânată cu un an prin articolul 95 din Regulamentul (UE) 2021/23 al Parlamentului European și al Consiliului (16), până la 3 iulie 2021. Motivele amânării datei de aplicare a noului regim de acces deschis persistă. În plus, regimul accesului deschis ar putea contraveni obiectivelor de politică paralele de stimulare a comerțului și a inovării în cadrul Uniunii, deoarece ar putea descuraja inovarea în domeniul instrumentelor financiare derivate tranzacționate la bursă, permițând concurenților, care beneficiază de acces deschis, să se bazeze pe infrastructura și investițiile operatorilor tradiționali pentru a oferi produse concurente cu costuri inițiale scăzute. Menținerea unui sistem prin care instrumentele financiare derivate sunt compensate și tranzacționate într-o entitate integrată vertical este, de asemenea, în concordanță cu tendințele internaționale de lungă durată. Prin urmare, data aplicării noului regim de acces deschis ar trebui amânată cu încă doi ani, până la 3 iulie 2023.
                  
               
                     (59)
                  
                  
                     În prezent, definiția unui „instrument financiar” din Directiva 2014/65/UE nu include în mod explicit instrumentele financiare emise cu ajutorul unei clase de tehnologii care sprijină înregistrarea distribuită a datelor criptate, și anume tehnologia registrelor distribuite. Pentru a se asigura că astfel de instrumente financiare pot fi tranzacționate pe piață în temeiul cadrului juridic actual, definiția instrumentelor financiare din Directiva 2014/65/UE ar trebui să fie modificată pentru a include și instrumentele respective.
                  
               
                     (60)
                  
                  
                     Deși prezentul regulament stabilește cadrul de reglementare pentru infrastructurile pieței bazate pe DLT, inclusiv pentru cele care furnizează servicii de decontare, cadrul general de reglementare pentru sistemele de decontare a titlurilor de valoare gestionate de CSD-uri este stabilit în Regulamentul (UE) nr. 909/2014, care include dispoziții privind disciplina în materie de decontare. Regimul disciplinei în materie de decontare cuprinde norme privind raportarea cazurilor de neexecutare a decontării, colectarea și distribuirea sancțiunilor în fonduri bănești și cumpărările impuse obligatorii. Conform standardelor tehnice de reglementare adoptate în temeiul Regulamentului (UE) nr. 909/2014, dispozițiile privind disciplina în materie de decontare se aplică de la 1 februarie 2022. Cu toate acestea, părțile interesate au furnizat dovezi conform cărora cumpărările impuse obligatorii ar putea spori presiunea asupra lichidității și costurile titlurilor de valoare care riscă să fie achiziționate. Acest impact ar putea fi exacerbat și mai mult în cazurile de volatilitate a pieței. În acest context, aplicarea normelor privind cumpărările impuse obligatorii prevăzute în Regulamentul (UE) nr. 909/2014 ar putea avea un impact negativ asupra eficienței și competitivității piețelor de capital din Uniune. Acest impact ar putea, la rândul său, să conducă la marje de licitație mai mari, la o eficiență redusă a pieței și la mai puține stimulente pentru creditarea titlurilor de valoare pe piețele de împrumut de titluri de valoare și pe piețele repo și pentru decontarea tranzacțiilor cu CSD-uri stabilite în Uniune. Prin urmare, se preconizează că costurile aplicării normelor privind cumpărările impuse obligatorii vor depăși beneficiile potențiale. Având în vedere acest potențial impact negativ, Regulamentul (UE) nr. 909/2014 ar trebui modificat pentru a permite stabilirea unei date de aplicare diferite pentru fiecare măsură de disciplină în materie de decontare, astfel încât data aplicării normelor privind cumpărarea impusă obligatorie să poată fi amânată ulterior. Amânarea respectivă ar permite Comisiei să evalueze, în contextul viitoarei propuneri legislative de revizuire a Regulamentului (UE) nr. 909/2014, modul în care ar trebui modificate cadrul disciplinei în materie de decontare și, în special, normele privind cumpărarea impusă obligatorie, pentru a lua în considerare și a aborda aspectele menționate anterior. În plus, o astfel de amânare ar garanta că participanții la piață, inclusiv infrastructurile pieței bazate pe DLT care ar face obiectul regimului de disciplină în materie de decontare, nu suportă de două ori costurile de punere în aplicare în cazul în care normele respective sunt modificate ca urmare a revizuirii Regulamentului (UE) nr. 909/2014.
                  
               
                     (61)
                  
                  
                     Gestionarea unei infrastructuri a pieței bazate pe DLT nu ar trebui să submineze politicile climatice ale statelor membre. Prin urmare, este important să se încurajeze în continuare dezvoltarea tehnologiilor registrelor distribuite cu emisii scăzute sau cu emisii zero și investițiile în acestea,
                  
               ADOPTĂ PREZENTUL REGULAMENT:
         
            Articolul 1
            Obiectul și domeniul de aplicare
            Prezentul regulament stabilește cerințe privind infrastructuri ale pieței bazate pe DLT și privind operatorii acestora în ceea ce privește:
            
                        (a)
                     
                     
                        acordarea și retragerea aprobărilor specifice de gestionare a infrastructurilor pieței bazate pe DLT în conformitate cu prezentul regulament;
                     
                  
                        (b)
                     
                     
                        acordarea, modificarea și retragerea derogărilor legate de aprobările specifice;
                     
                  
                        (c)
                     
                     
                        impunerea, modificarea și retragerea condițiilor aferente derogărilor și în ceea ce privește impunerea, modificarea și retragerea măsurilor compensatorii sau corective;
                     
                  
                        (d)
                     
                     
                        gestionarea infrastructurilor pieței bazate pe DLT;
                     
                  
                        (e)
                     
                     
                        supravegherea infrastructurilor pieței bazate pe DLT; și
                     
                  
                        (f)
                     
                     
                        cooperarea dintre operatorii de infrastructuri ale pieței bazate pe DLT, autoritățile competente și Autoritatea europeană de supraveghere (Autoritatea europeană pentru valori mobiliare și piețe) instituită prin Regulamentul (UE) nr. 1095/2010 (ESMA).
                     
                  
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „tehnologia registrelor distribuite” sau „DLT” înseamnă o tehnologie care permite operarea și utilizarea de registre distribuite;
                     
                  
                        2.
                     
                     
                        „registru distribuit” înseamnă un registru de informații care ține evidența tranzacțiilor și care este partajat între un set de noduri ale rețelei DLT și sincronizat între acestea, prin utilizarea unui mecanism de consens;
                     
                  
                        3.
                     
                     
                        „mecanism de consens” înseamnă normele și procedurile prin care se ajunge la un acord între nodurile rețelei DLT cu privire la validarea unei tranzacții;
                     
                  
                        4.
                     
                     
                        „nod al rețelei DLT” înseamnă un dispozitiv sau un proces care face parte dintr-o rețea și care deține o copie completă sau parțială a evidențelor privind toate tranzacțiile bazate pe un registru distribuit;
                     
                  
                        5.
                     
                     
                        „infrastructură a pieței bazată pe DLT” înseamnă un sistem multilateral de tranzacționare bazat pe DLT, un sistem de decontare bazat pe DLT sau un sistem de tranzacționare și decontare bazat pe DLT;
                     
                  
                        6.
                     
                     
                        „sistem multilateral de tranzacționare bazat pe DLT” sau „MTF DLT” înseamnă un sistem multilateral de tranzacționare în care sunt admise la tranzacționare doar instrumente financiare bazate pe DLT;
                     
                  
                        7.
                     
                     
                        „sistem de decontare bazat pe DLT” sau „SS DLT” înseamnă un sistem de decontare care decontează tranzacțiile cu instrumente financiare bazate pe DLT contra plății sau livrării, indiferent dacă sistemul de decontare respectiv a fost desemnat și notificat în conformitate cu Directiva 98/26/CE, și care permite înregistrarea inițială a instrumentelor financiare bazate pe DLT și permite furnizarea de servicii de custodie în legătură cu instrumente financiare bazate pe DLT;
                     
                  
                        8.
                     
                     
                        „decontare” înseamnă decontare în sensul definiției de la articolul 2 alineatul (1) punctul 7 din Regulamentul (UE) nr. 909/2014;
                     
                  
                        9.
                     
                     
                        „caz de neexecutare a decontării” înseamnă caz de neexecutare a decontării în sensul definiției de la articolul 2 alineatul (1) punctul 15 din Regulamentul (UE) nr. 909/2014;
                     
                  
                        10.
                     
                     
                        „sistem de tranzacționare și decontare bazat pe DLT” sau „TSS DLT” înseamnă un MTF DLT sau un SS DLT care combină serviciile prestate de un MTF DLT și un SS DLT;
                     
                  
                        11.
                     
                     
                        „instrument financiar bazat pe DLT” înseamnă un instrument financiar care este emis, înregistrat, transferat și stocat folosind tehnologia registrelor distribuite;
                     
                  
                        12.
                     
                     
                        „instrument financiar” înseamnă un instrument financiar în sensul definiției de la articolul 4 alineatul (1) punctul 15 din Directiva 2014/65/UE;
                     
                  
                        13.
                     
                     
                        „sistem multilateral de tranzacționare” înseamnă un sistem multilateral de tranzacționare în sensul definiției de la articolul 4 alineatul (1) punctul 22 din Directiva 2014/65/UE;
                     
                  
                        14.
                     
                     
                        „depozitar central de titluri de valoare” sau „CSD” înseamnă un depozitar central de titluri de valoare în sensul definiției de la articolul 2 alineatul (1) punctul 1 din Regulamentul (UE) nr. 909/2014;
                     
                  
                        15.
                     
                     
                        „sistem de decontare a titlurilor de valoare” înseamnă sistem de decontare a titlurilor de valoare în sensul definiției de la articolul 2 alineatul (1) punctul 10 din Regulamentul (UE) nr. 909/2014;
                     
                  
                        16.
                     
                     
                        „zi lucrătoare” înseamnă zi lucrătoare în sensul definiției de la articolul 2 alineatul (1) punctul 14 din Regulamentul (UE) nr. 909/2014;
                     
                  
                        17.
                     
                     
                        „livrare contra plată” înseamnă livrare contra plată în sensul definiției de la articolul 2 alineatul (1) punctul 27 din Regulamentul (UE) nr. 909/2014;
                     
                  
                        18.
                     
                     
                        „instituție de credit” înseamnă o instituție de credit în sensul definiției de la articolul 4 alineatul (1) punctul 1 din Regulamentul (UE) nr. 575/2013 al Parlamentului European și al Consiliului (17);
                     
                  
                        19.
                     
                     
                        „firmă de investiții” înseamnă o firmă de investiții în sensul definiției de la articolul 4 alineatul (1) punctul 1 din Directiva 2014/65/UE;
                     
                  
                        20.
                     
                     
                        „operator de piață” înseamnă un operator de piață în sensul definiției de la articolul 4 alineatul (1) punctul 18 din Directiva 2014/65/UE;
                     
                  
                        21.
                     
                     
                        „autoritate competentă” înseamnă una sau mai multe autorități competente:
                        
                                    (a)
                                 
                                 
                                    desemnate în conformitate cu articolul 67 din Directiva 2014/65/UE;
                                 
                              
                                    (b)
                                 
                                 
                                    desemnate în conformitate cu articolul 11 din Regulamentul (UE) nr. 909/2014; sau
                                 
                              
                                    (c)
                                 
                                 
                                    desemnate în alt mod de un stat membru pentru a supraveghea aplicarea prezentului regulament.
                                 
                              
                  
         
            Articolul 3
            
               
                  Limitări privind instrumentele financiare
               
               admise la tranzacționare sau înregistrate în cadrul unei infrastructuri a pieței bazate pe DLT
            
            
               (1)   Instrumentele financiare bazate pe DLT sunt admise la tranzacționare în cadrul unei infrastructuri a pieței bazate pe DLT sau sunt înregistrate într-o infrastructură a pieței bazată pe DLT numai dacă, în momentul admiterii la tranzacționare sau în momentul înregistrării într-un registru distribuit, instrumentele financiare bazate pe DLT sunt:
               
                           (a)
                        
                        
                           acțiuni al căror emitent are o capitalizare bursieră sau o capitalizare bursieră provizorie mai mică de 500 de milioane EUR;
                        
                     
                           (b)
                        
                        
                           obligațiuni, alte tipuri de titluri de creanță securitizate, inclusiv certificatele de depozit aferente acestor titluri sau instrumente ale pieței monetare cu o valoare a emisiunii mai mică de 1 miliard EUR, fiind excluse instrumentele care încorporează un instrument derivat sau o structură ce face dificilă înțelegerea de către client a riscului implicat; sau
                        
                     
                           (c)
                        
                        
                           unități ale organismelor de plasament colectiv care intră sub incidența articolului 25 alineatul (4) litera (a) punctul (iv) din Directiva 2014/65/UE, în cazul cărora valoarea de piață a activelor administrate este mai mică de 500 de milioane EUR.
                        
                     Obligațiunile corporative emise de emitenți a căror capitalizare bursieră nu depășea 200 de milioane EUR la momentul emiterii lor sunt excluse din calculul pragului menționat la primul paragraf litera (b).
            
            
               (2)   Valoarea agregată de piață a tuturor instrumentelor financiare bazate pe DLT care sunt admise la tranzacționare în cadrul unei infrastructuri a pieței bazate pe DLT sau care sunt înregistrate într-o infrastructură a pieței bazată pe DLT nu poate să depășească 6 miliarde EUR în momentul admiterii la tranzacționare sau al înregistrării inițiale a unui nou instrument financiar bazat pe DLT.
               Atunci când admiterea la tranzacționare sau înregistrarea inițială a unui nou instrument financiar bazat pe DLT ar avea ca rezultat faptul că valoarea agregată de piață menționată la primul paragraf ajunge la 6 miliarde EUR, infrastructura pieței bazată pe DLT nu admite respectivul instrument financiar bazat pe DLT la tranzacționare și nu îl înregistrează.
            
            
               (3)   Atunci când valoarea agregată de piață a tuturor instrumentelor financiare bazate pe DLT care sunt admise la tranzacționare în cadrul unei infrastructuri a pieței bazate pe DLT sau care sunt înregistrate într-o infrastructură a pieței bazată pe DLT ajunge la 9 miliarde EUR, operatorul infrastructurii pieței bazate pe DLT activează strategia de tranziție menționată la articolul 7 alineatul (7). Operatorul infrastructurii pieței bazate pe DLT notifică autorității competente activarea strategiei sale de tranziție și calendarul tranziției în raportul lunar prevăzut la alineatul (5).
            
            
               (4)   Operatorul unei infrastructuri a pieței bazate pe DLT calculează media lunară a valorii agregate de piață a instrumentelor financiare bazate pe DLT tranzacționate sau înregistrate în cadrul respectivei infrastructuri a pieței bazate pe DLT. Această medie lunară se calculează ca medie a prețurilor de închidere zilnice ale fiecărui instrument financiar bazat pe DLT, înmulțită cu numărul de instrumente financiare bazate pe DLT care sunt tranzacționate sau înregistrate în cadrul respectivei infrastructuri a pieței bazate pe DLT cu același număr internațional de identificare a valorilor mobiliare (ISIN).
               Operatorul infrastructurii pieței bazate pe DLT folosește această medie lunară:
               
                           (a)
                        
                        
                           atunci când evaluează dacă admiterea la tranzacționare sau înregistrarea unui nou instrument financiar bazat pe DLT în luna următoare ar avea ca rezultat faptul că valoarea agregată de piață a instrumentelor financiare bazate pe DLT atinge pragul menționat la alineatul (2) de la prezentul articol; și
                        
                     
                           (b)
                        
                        
                           atunci când decide dacă să activeze strategia de tranziție menționată la articolul 7 alineatul (7).
                        
                     
            
               (5)   Operatorul unei infrastructuri a pieței bazate pe DLT transmite autorității sale competente rapoarte lunare care demonstrează că toate instrumentele financiare bazate pe DLT admise la tranzacționare sau înregistrate în cadrul infrastructurii pieței bazate pe DLT nu depășesc pragurile prevăzute la alineatele (2) și (3).
            
            
               (6)   O autoritate competentă poate stabili praguri mai mici decât valorile prevăzute la alineatele (1) și (2). Dacă o autoritate competentă reduce pragul menționat la alineatul (2), valoarea stabilită la alineatul (3) se consideră că a fost redusă proporțional.
               În sensul primului paragraf din prezentul alineat, autoritatea competentă ia în considerare dimensiunea pieței și capitalizarea medie a instrumentelor financiare bazate pe DLT de un anumit tip care au fost admise pe platformele de tranzacționare din statele membre în care vor fi prestate serviciile și activitățile și ia în considerare riscurile legate de emitenți, de tipul de tehnologie a registrelor distribuite folosit și de serviciile și activitățile infrastructurii pieței bazate pe DLT.
            
            
               (7)   Regulamentul (UE) nr. 596/2014 se aplică instrumentelor financiare bazate pe DLT care sunt admise la tranzacționare în cadrul unui MTF DLT sau al unui TSS DLT.
            
         
         
            Articolul 4
            Cerințe și derogări privind MTF-urile DLT
            
               (1)   Unui MTF DLT i se aplică cerințele care i se aplică unui sistem multilateral de tranzacționare în temeiul Regulamentului (UE) nr. 600/2014 și al Directivei 2014/65/UE.
               Primul paragraf nu se aplică în ceea ce privește cerințele de la care firmei de investiții sau operatorului de piață care gestionează MTF-ul DLT i s-a acordat o derogare în temeiul alineatelor (2) și (3) de la prezentul articol, cu condiția ca firma de investiții respectivă sau operatorul de piață respectiv să respecte:
               
                           (a)
                        
                        
                           articolul 7;
                        
                     
                           (b)
                        
                        
                           alineatele (2), (3) și (4) de la prezentul articol; și
                        
                     
                           (c)
                        
                        
                           orice măsuri compensatorii pe care autoritatea competentă le consideră adecvate în vederea îndeplinirii obiectivelor dispozițiilor de la care s-a solicitat o derogare sau pentru a se asigura protecția investitorilor, integritatea pieței sau stabilitatea financiară.
                        
                     
            
               (2)   În plus față de persoanele menționate la articolul 53 alineatul (3) din Directiva 2014/65/UE, dacă un operator al unui MTF DLT solicită acest lucru, autoritatea competentă îi poate permite operatorului respectiv să admită persoane fizice și juridice să tranzacționeze pe cont propriu în calitate de membri sau participanți, cu condiția ca aceste persoane să îndeplinească următoarele cerințe:
               
                           (a)
                        
                        
                           să aibă o reputație suficient de bună;
                        
                     
                           (b)
                        
                        
                           să dispună de un nivel suficient de abilități, de competență și de experiență în materie de tranzacționare, inclusiv de cunoștințe în ceea ce privește funcționarea tehnologiei registrelor distribuite;
                        
                     
                           (c)
                        
                        
                           să nu fie formatori de piață în cadrul MTF-ului DLT;
                        
                     
                           (d)
                        
                        
                           să nu folosească o tehnică de tranzacționare algoritmică de mare frecvență în cadrul MTF-ului DLT;
                        
                     
                           (e)
                        
                        
                           să nu ofere altor persoane acces electronic direct la MTF-ul DLT;
                        
                     
                           (f)
                        
                        
                           să nu tranzacționeze pe cont propriu atunci când execută ordinele clienților în cadrul infrastructurii pieței bazate pe DLT; și
                        
                     
                           (g)
                        
                        
                           să își fi dat consimțământul în cunoștință de cauză pentru tranzacționarea în cadrul MTF-ului DLT în calitate de membri sau participanți și să fi fost informate de MTF-ul DLT cu privire la riscurile potențiale ale utilizării sistemelor sale pentru a tranzacționa instrumente financiare bazate pe DLT.
                        
                     Atunci când autoritatea competentă acordă derogarea prevăzută la primul paragraf, aceasta poate impune măsuri suplimentare de protecție a persoanelor fizice admise ca membri ai MTF-ului DLT sau ca participanți la acesta. Astfel de măsuri sunt proporționale cu profilul de risc al membrilor sau participanților respectivi.
            
            
               (3)   La cererea unui operator al unui MTF DLT, autoritatea competentă poate acorda operatorului respectiv sau membrilor săi sau participanților la acesta o derogare de la articolul 26 din Regulamentul (UE) nr. 600/2014.
               Atunci când autoritatea competentă acordă o derogare astfel cum se menționează la primul paragraf de la prezentul alineat, MTF-ul DLT ține evidența tuturor tranzacțiilor executate prin intermediul sistemelor sale. Evidențele respective conțin toate detaliile menționate la articolul 26 alineatul (3) din Regulamentul (UE) nr. 600/2014 care sunt relevante, având în vedere sistemul folosit de MTF-ul DLT și membrul sau participantul care execută tranzacția. MTF-ul DLT se asigură și că autoritățile competente îndreptățite să primească datele direct de la sistemul multilateral de tranzacționare în conformitate cu articolul 26 din regulamentul respectiv au acces direct și imediat la aceste detalii. Pentru a avea acces la evidențele respective, o astfel de autoritate competentă este admisă în cadrul MTF-ului DLT ca participant, în calitate de autoritate de reglementare observatoare.
               Autoritatea competentă pune la dispoziția ESMA, fără întârzieri nejustificate, orice informație pe care a obținut-o în conformitate cu prezentul articol.
            
            
               (4)   Atunci când un operator al unui MTF DLT solicită o derogare în temeiul alineatului (2) sau (3), acesta demonstrează că derogarea solicitată este:
               
                           (a)
                        
                        
                           proporțională și justificată de utilizarea tehnologiei registrelor distribuite; și
                        
                     
                           (b)
                        
                        
                           limitată la MTF-ul DLT, fără a se extinde la niciun alt sistem multilateral de tranzacționare gestionat de operatorul respectiv.
                        
                     
            
               (5)   Alineatele (2), (3) și (4) de la prezentul articol se aplică, mutatis mutandis, unui CSD care gestionează un TSS DLT în conformitate cu articolul 6 alineatul (2).
            
            
               (6)   ESMA elaborează orientări privind măsurile compensatorii menționate la alineatul (1) al doilea paragraf litera (c).
            
         
         
            Articolul 5
            Cerințe și derogări privind SS-urile DLT
            
               (1)   Unui CSD care gestionează un SS DLT i se aplică cerințele care i se aplică unui CSD care gestionează un sistem de decontare a titlurilor de valoare în temeiul Regulamentului (UE) nr. 909/2014.
               Primul paragraf nu se aplică în ceea ce privește cerințele de la care CSD-ului care gestionează SS-ul DLT i s-a acordat o derogare în temeiul alineatelor (2)-(9) de la prezentul articol, cu condiția ca respectivul CSD să respecte:
               
                           (a)
                        
                        
                           articolul 7;
                        
                     
                           (b)
                        
                        
                           alineatele (2)-(10) de la prezentul articol; și
                        
                     
                           (c)
                        
                        
                           orice măsuri compensatorii pe care autoritatea competentă le consideră adecvate în vederea îndeplinirii obiectivelor dispozițiilor de la care s-a solicitat o derogare sau pentru a se asigura protecția investitorilor, integritatea pieței sau stabilitatea financiară.
                        
                     
            
               (2)   La cererea unui CSD care gestionează un SS DLT, autoritatea competentă poate acorda respectivului CSD o derogare de la articolul 2 alineatul (1) punctul 4, 9 sau 28 ori de la articolul 3, 37 sau 38 din Regulamentul (UE) nr. 909/2014, cu condiția ca respectivul CSD:
               
                           (a)
                        
                        
                           să demonstreze că utilizarea unui „cont de titluri de valoare”, în sensul definiției de la articolul 2 alineatul (1) punctul 28 din regulamentul respectiv, sau a înscrierii în cont, astfel cum se prevede la articolul 3 din regulamentul respectiv, este incompatibilă cu utilizarea tehnologiei de registre distribuite în cauză;
                        
                     
                           (b)
                        
                        
                           să propună măsuri compensatorii pentru îndeplinirea obiectivelor dispozițiilor de la care se solicită o derogare și să asigure cel puțin faptul că:
                           
                                       (i)
                                    
                                    
                                       instrumentele financiare bazate pe DLT sunt înregistrate în registrul distribuit;
                                    
                                 
                                       (ii)
                                    
                                    
                                       numărul de instrumente financiare bazate pe DLT care fac obiectul unei emisiuni sau al unei părți a unei emisiuni înregistrate de CSD-ul care gestionează SS-ul DLT este egal cu numărul total al instrumentelor financiare bazate pe DLT care constituie o astfel de emisiune sau parte a unei emisiuni, înregistrate în registrul distribuit în orice moment;
                                    
                                 
                                       (iii)
                                    
                                    
                                       păstrează evidențe care să permită CSD-ului care gestionează SS-ul DLT, fără întârziere și în orice moment, să separe instrumentele financiare bazate pe DLT ale unui membru, participant, emitent sau client de cele ale oricărui alt membru, participant, emitent sau client; și
                                    
                                 
                                       (iv)
                                    
                                    
                                       nu permite descoperitul de cont, soldurile debitoare sau crearea sau ștergerea necorespunzătoare de titluri de valoare.
                                    
                                 
                     
            
               (3)   La cererea unui CSD care gestionează un SS DLT, autoritatea competentă poate acorda respectivului CSD o derogare de la articolul 6 sau 7 din Regulamentul (UE) nr. 909/2014, cu condiția ca CSD-ul respectiv să se asigure, cel puțin, prin intermediul unor proceduri și mecanisme solide, că SS-ul DLT:
               
                           (a)
                        
                        
                           permite o confirmare clară, exactă și promptă a detaliilor privind tranzacțiile cu instrumente financiare bazate pe DLT, inclusiv orice plăți efectuate în legătură cu instrumente financiare bazate pe DLT, precum și remiterea de garanții în legătură cu instrumentele respective sau solicitarea de garanții în legătură cu instrumente financiare bazate pe DLT; și
                        
                     
                           (b)
                        
                        
                           fie previne cazurile de neexecutare a decontării, fie soluționează cazurile de neexecutare a decontării dacă nu pot fi prevenite.
                        
                     
            
               (4)   La cererea unui CSD care gestionează un SS DLT, autoritatea competentă poate acorda CSD-ului respectiv o derogare de la articolul 19 din Regulamentul (UE) nr. 909/2014 numai în ceea ce privește externalizarea unui serviciu de bază către un terț, cu condiția ca aplicarea articolului respectiv să fie incompatibilă cu folosirea tehnologiei registrelor distribuite astfel cum are în vedere SS-ul DLT gestionat de respectivul CSD.
            
            
               (5)   La cererea unui CSD care gestionează un SS DLT, autoritatea competentă poate permite CSD-ului respectiv să admită ca participanți la SS-ul DLT persoane fizice și juridice în plus față de cele enumerate la articolul 2 litera (f) din Directiva 98/26/CE, cu condiția ca aceste persoane:
               
                           (a)
                        
                        
                           să aibă o reputație suficient de bună;
                        
                     
                           (b)
                        
                        
                           să dispună de un nivel suficient de abilități, de competență, de experiență și de cunoștințe în ceea ce privește decontarea, funcționarea tehnologiei registrelor distribuite și evaluarea riscurilor; și
                        
                     
                           (c)
                        
                        
                           să își fi dat consimțământul în cunoștință de cauză pentru a fi incluse în regimul-pilot prevăzut în prezentul regulament și să fie informate în mod corespunzător cu privire la natura sa experimentală și la posibilele riscuri asociate acestuia.
                        
                     
            
               (6)   La cererea unui CSD care gestionează un SS DLT, autoritatea competentă poate acorda respectivului CSD o derogare de la articolul 33, 34 sau 35 din Regulamentul (UE) nr. 909/2014, cu condiția ca respectivul CSD să propună măsuri compensatorii pentru îndeplinirea obiectivelor de la articolele respective și, cel puțin, să se asigure că:
               
                           (a)
                        
                        
                           SS-ul DLT face publice criteriile de participare care permit accesul echitabil și deschis al tuturor persoanelor care intenționează să devină participanți și că respectivele criterii sunt transparente, obiective și nediscriminatorii; și
                        
                     
                           (b)
                        
                        
                           SS-ul DLT publică prețurile și comisioanele asociate serviciilor de decontare pe care le furnizează.
                        
                     
            
               (7)   La cererea unui CSD care gestionează un SS DLT, autoritatea competentă poate acorda respectivului CSD o derogare de la articolul 39 din Regulamentul (UE) nr. 909/2014, cu condiția ca respectivul CSD să propună măsuri compensatorii pentru îndeplinirea obiectivelor de la articolul respectiv și să se asigure, prin proceduri și mecanisme solide, cel puțin că:
               
                           (a)
                        
                        
                           SS-ul DLT decontează tranzacții cu instrumente financiare bazate pe DLT aproape în timp real sau pe durata unei zile și, în orice caz, nu mai târziu de a doua zi lucrătoare după încheierea tranzacției;
                        
                     
                           (b)
                        
                        
                           SS-ul DLT face publice normele care reglementează sistemul de decontare; și
                        
                     
                           (c)
                        
                        
                           SS-ul DLT atenuează orice risc care decurge din nedesemnarea SS DLT ca sistem în sensul Directivei 98/26/CE, în special în ceea ce privește procedurile de insolvență.
                        
                     În scopul gestionării unui SS DLT, definiția unui CSD din Regulamentul (UE) nr. 909/2014 ca persoană juridică care gestionează un sistem de decontare a titlurilor de valoare nu dă naștere la o obligație în sarcina statelor membre de a desemna și de a notifica un SS DLT drept sistem de decontare a titlurilor de valoare în temeiul Directivei 98/26/CE. Cu toate acestea, statele membre nu sunt împiedicate să desemneze și să notifice un SS DLT drept sistem de decontare a titlurilor de valoare în temeiul Directivei 98/26/CE atunci când SS-ul DLT îndeplinește cerințele din directiva respectivă.
               Atunci când un SS DLT nu este desemnat și notificat drept sistem de decontare a titlurilor de valoare în temeiul Directivei 98/26/CE, CSD-ul care gestionează respectivul SS DLT propune măsuri compensatorii pentru a atenua riscurile care decurg din insolvență.
            
            
               (8)   La cererea unui CSD care gestionează un SS DLT, o autoritate competentă poate acorda respectivului CSD o derogare de la articolul 40 din Regulamentul (UE) nr. 909/2014, cu condiția ca respectivul CSD să deconteze pe baza procedurii livrare contra plată.
               Decontarea plăților se efectuează în banii băncii centrale, inclusiv în formă tokenizată, dacă această opțiune este disponibilă și practică, sau, dacă nu este disponibilă și practică, prin contul CSD-ului în conformitate cu titlul IV din Regulamentul (UE) nr. 909/2014 sau în banii băncii comerciale, inclusiv în formă tokenizată, în conformitate cu titlul respectiv, sau utilizând „tokenuri asimilate monedelor electronice”.
               Prin derogare de la al doilea paragraf de la prezentul alineat, titlul IV din Regulamentul (UE) nr. 909/2014 nu se aplică unei instituții de credit atunci când aceasta asigură decontarea plăților utilizând banii băncii comerciale către o infrastructură a pieței bazată pe DLT care înregistrează instrumente financiare bazate pe DLT a căror valoare agregată de piață, la momentul înregistrării inițiale a unui nou instrument financiar bazat pe DLT, nu depășește 6 miliarde EUR, calculată în conformitate cu articolul 3 alineatul (4) din prezentul regulament.
               În cazul în care decontarea are loc prin utilizarea banilor băncii comerciale puși la dispoziție de o instituție de credit căreia nu i se aplică titlul IV din Regulamentul (UE) nr. 909/2014 în temeiul celui de al treilea paragraf de la prezentul alineat sau în cazul în care decontarea plăților are loc prin utilizarea de „tokenuri asimilate monedelor electronice”, CSD-ul care gestionează SS-ul DLT trebuie să identifice, să măsoare, să monitorizeze, să gestioneze și să reducă la minimum orice riscuri care decurg din utilizarea unor astfel de mijloace.
               Serviciile legate de „tokenurile asimilate monedelor electronice” care sunt echivalente cu serviciile enumerate în secțiunea C literele (b) și (c) din anexa la Regulamentul (UE) nr. 909/2014 sunt furnizate de CSD-ul care gestionează SS-ul DLT în conformitate cu titlul IV din Regulamentul (UE) nr. 909/2014 sau de o instituție de credit.
            
            
               (9)   La cererea unui CSD care gestionează un SS DLT, autoritatea competentă poate să acorde respectivului CSD o derogare de la articolul 50, 51 sau 53 din Regulamentul (UE) nr. 909/2014, cu condiția ca respectivul CSD să demonstreze că utilizarea unei tehnologii a registrelor distribuite este incompatibilă cu sistemele preexistente ale altor CSD-uri sau ale altor infrastructuri ale pieței sau că acordarea accesului unui alt CSD sau unei alte infrastructuri a pieței care utilizează sisteme preexistente ar ocaziona costuri disproporționate, având în vedere dimensiunea activităților SS-ului DLT.
               Atunci când unui CSD care gestionează un SS DLT i s-a acordat o derogare în conformitate cu primul paragraf de la prezentul alineat, acesta oferă acces la respectivul SS DLT altor operatori de SS-uri DLT sau altor operatori de TSS-uri DLT. CSD-ul care gestionează SS-ul DLT informează autoritatea competentă cu privire la intenția sa de a acorda un astfel de acces. Autoritatea competentă poate interzice un astfel de acces în măsura în care acesta ar fi în detrimentul stabilității sistemului financiar al Uniunii sau al sistemului financiar al statului membru în cauză.
            
            
               (10)   În cazul în care un CSD care gestionează un SS DLT solicită o derogare în temeiul alineatelor (2)-(9), acesta demonstrează că derogarea solicitată este:
               
                           (a)
                        
                        
                           proporțională cu utilizarea tehnologiei registrelor distribuite și justificată de aceasta; și
                        
                     
                           (b)
                        
                        
                           limitată la SS-ul DLT, fără a se extinde la un sistem de decontare a titlurilor de valoare gestionat de același CSD.
                        
                     
            
               (11)   Alineatele (2)-(10) de la prezentul articol se aplică, mutatis mutandis, unei firme de investiții sau unui operator de piață care gestionează un TSS DLT în conformitate cu articolul 6 alineatul (1).
            
            
               (12)   ESMA elaborează orientări privind măsurile compensatorii menționate la alineatul (1) al doilea paragraf litera (c) de la prezentul articol.
            
         
         
            Articolul 6
            Cerințe și derogări privind TSS-urile DLT
            
               (1)   Unei firme de investiții sau unui operator de piață care gestionează un TSS DLT i se aplică:
               
                           (a)
                        
                        
                           cerințele care i se aplică unui sistem multilateral de tranzacționare în temeiul Regulamentului (UE) nr. 600/2014 și al Directivei 2014/65/UE; și
                        
                     
                           (b)
                        
                        
                           
                              mutatis mutandis, cerințele care i se aplică unui CSD în temeiul Regulamentului (UE) nr. 909/2014, cu excepția articolelor 9, 16, 17, 18, 20, 26, 27, 28, 31, 42, 43, 44, 46 și 47 din regulamentul respectiv.
                        
                     Primul paragraf nu se aplică în ceea ce privește cerințele de la care firmei de investiții sau operatorului de piață care gestionează TSS-ul DLT i s-a acordat o derogare în temeiul articolului 4 alineatele (2) și (3) și al articolului 5 alineatele (2)-(9), cu condiția ca firma de investiții respectivă sau operatorul de piață respectiv să respecte:
               
                           (a)
                        
                        
                           articolul 7;
                        
                     
                           (b)
                        
                        
                           articolul 4 alineatele (2), (3) și (4) și articolul 5 alineatele (2)-(10); și
                        
                     
                           (c)
                        
                        
                           orice măsuri compensatorii pe care autoritatea competentă le consideră adecvate în vederea îndeplinirii obiectivelor dispozițiilor de la care s-a solicitat o derogare sau pentru a se asigura protecția investitorilor, integritatea pieței sau stabilitatea financiară.
                        
                     
            
               (2)   Unui CSD care gestionează un TSS DLT i se aplică:
               
                           (a)
                        
                        
                           cerințele care i se aplică unui CSD în temeiul Regulamentului (UE) nr. 909/2014; și
                        
                     
                           (b)
                        
                        
                           
                              mutatis mutandis, cerințele care i se aplică unui sistem multilateral de tranzacționare în temeiul Regulamentului (UE) nr. 600/2014 și al Directivei 2014/65/UE, cu excepția articolelor 5-13 din directiva respectivă.
                        
                     Primul paragraf nu se aplică în ceea ce privește cerințele de la care CSD-ului care gestionează TSS-ul DLT i s-a acordat o derogare în temeiul articolului 4 alineatele (2) și (3) și al articolului 5 alineatele (2)-(9), cu condiția ca respectivul CSD să respecte:
               
                           (a)
                        
                        
                           articolul 7;
                        
                     
                           (b)
                        
                        
                           articolul 4 alineatele (2), (3) și (4) și articolul 5 alineatele (2)-(10); și
                        
                     
                           (c)
                        
                        
                           orice măsuri compensatorii pe care autoritatea competentă le consideră adecvate în vederea îndeplinirii obiectivelor dispozițiilor de la care s-a solicitat o derogare sau pentru a se asigura protecția investitorilor, integritatea pieței sau stabilitatea financiară.
                        
                     
         
         
            Articolul 7
            Cerințe suplimentare pentru infrastructurile pieței bazate pe DLT
            
               (1)   Operatorii de infrastructuri ale pieței bazate pe DLT stabilesc planuri de afaceri clare și detaliate în care descriu modul în care intenționează să își deruleze serviciile și activitățile și care includ o descriere privind personalul lor critic, aspectele tehnice și utilizarea tehnologiei registrelor distribuite și informațiile necesare în temeiul alineatului (3).
               Operatorii de infrastructuri ale pieței bazate pe DLT pun, de asemenea, la dispoziția publicului o documentație scrisă actualizată, clară și detaliată, prin care se definesc normele în temeiul cărora urmează să funcționeze infrastructurile pieței bazate pe DLT și să își desfășoare activitatea operatorii lor, inclusiv condiții juridice care definesc drepturile, obligațiile, responsabilitățile și răspunderea operatorilor de infrastructuri ale pieței bazate pe DLT, precum și pe cele ale membrilor, ale participanților, ale emitenților și ale clienților care folosesc infrastructurile pieței bazate pe DLT ale acestora. Aceste condiții juridice precizează legea aplicabilă, mecanismul de soluționare a litigiilor în faza precontencioasă, orice măsuri de protecție în caz de insolvență în temeiul Directivei 98/26/CE și instanța competentă pentru soluționarea acțiunilor în justiție. Operatorii de infrastructuri ale pieței bazate pe DLT pot pune la dispoziția publicului, prin mijloace electronice, documentația lor scrisă.
            
            
               (2)   Operatorii de infrastructuri ale pieței bazate pe DLT stabilesc sau documentează, după caz, norme privind funcționarea tehnologiei registrelor distribuite pe care le folosesc, inclusiv normele privind accesul la registrele distribuite, participarea nodurilor de validare, abordarea potențialelor conflicte de interese și gestionarea riscurilor, inclusiv orice măsuri de atenuare pentru a asigura protecția investitorilor, integritatea pieței și stabilitatea financiară.
            
            
               (3)   Operatorii de infrastructuri ale pieței bazate pe DLT furnizează membrilor, participanților, emitenților și clienților lor, pe site-urile lor, informații clare și lipsite de ambiguitate cu privire la modul în care operatorii își desfășoară funcțiile, serviciile și activitățile și cu privire la modul în care desfășurarea acestor funcții, servicii și activități se abate de la cele desfășurate de un sistem multilateral de tranzacționare sau un sistem de decontare a titlurilor de valoare care nu se bazează pe tehnologia registrelor distribuite. Informațiile respective includ tipul de tehnologie a registrelor distribuite utilizat.
            
            
               (4)   Operatorii de infrastructuri ale pieței bazate pe DLT se asigură că mecanismele informatice și cibernetice generale legate de utilizarea tehnologiei registrelor distribuite pe care o folosesc sunt proporționale cu natura, amploarea și complexitatea activităților lor. Mecanismele respective asigură continuitatea și transparența, disponibilitatea, fiabilitatea și securitatea continue a serviciilor și a activităților lor, inclusiv fiabilitatea contractelor inteligente utilizate pe infrastructura de piață bazată pe DLT. De asemenea, mecanismele respective asigură integritatea, securitatea și confidențialitatea datelor stocate de operatorii respectivi, precum și faptul că datele respective sunt disponibile și accesibile.
               Operatorii de infrastructuri ale pieței bazate pe DLT dispun de proceduri specifice privind gestionarea riscurilor operaționale pentru riscurile pe care le prezintă utilizarea tehnologiei registrelor distribuite și a criptoactivelor, precum și pentru modul de abordare a riscurilor respective, dacă se concretizează.
               Pentru a evalua fiabilitatea mecanismelor IT și cibernetice generale ale unei infrastructuri a pieței bazate pe DLT, autoritatea competentă poate solicita un audit al mecanismelor respective. Dacă autoritatea competentă solicită un audit, aceasta numește un auditor independent care să-l efectueze. Infrastructura pieței bazată pe DLT suportă costurile auditului.
            
            
               (5)   În cazul în care operatorul unei infrastructuri a pieței bazate pe DLT asigură custodia fondurilor, garanțiilor sau a instrumentelor financiare bazate pe DLT ale membrilor, ale participanților, ale emitenților sau ale clienților, precum și mijloacele de acces la astfel de active, inclusiv sub formă de chei criptografice, operatorul în cauză dispune de mecanisme adecvate pentru a împiedica utilizarea respectivelor active pe contul propriu al operatorului fără consimțământul prealabil explicit, exprimat în scris, al membrului, participantului, emitentului sau clientului în cauză, care poate fi acordat prin mijloace electronice.
               Operatorii unei infrastructuri a pieței bazate pe DLT păstrează evidențe sigure, exacte, fiabile și recuperabile cu privire la fondurile, garanțiile și instrumentele financiare bazate pe DLT deținute de infrastructura lor bazată pe DLT pentru membrii, participanții, emitenții sau clienții lor, precum și ale mijloacelor de acces la respectivele fonduri, garanții și instrumente financiare bazate pe DLT.
               Operatorii unei infrastructuri a pieței bazate pe DLT separă fondurile, garanțiile și instrumentele financiare bazate pe DLT ale membrilor, participanților, emitenților sau clienților care utilizează infrastructura bazată pe DLT și mijloacele de acces la respectivele active, de cele ale operatorului, precum și de cele ale altor membri, participanți, emitenți și clienți.
               Mecanismele informatice și cibernetice generale menționate la alineatul (4) asigură faptul că respectivele fonduri, garanții și instrumente financiare bazate pe DLT deținute de o infrastructură a pieței bazată pe DLT pentru membrii, participanții, emitenții sau clienții săi, precum și mijloacele de acces la acestea sunt protejate împotriva riscurilor de acces neautorizat, de piraterie informatică, de degradare, de pierdere, de atac cibernetic, de furt, de fraudă, de neglijență și de alte disfuncționalități operaționale grave.
            
            
               (6)   În cazul unei pierderi de fonduri, al unei pierderi de garanții sau al unei pierderi a unui instrument financiar bazat pe DLT, operatorul unei infrastructuri a pieței bazate pe DLT care a pierdut fondurile, garanțiile sau instrumentul financiar bazat pe DLT este răspunzător pentru pierdere, în limita valorii de piață a activului pierdut. Operatorul infrastructurii pieței bazate pe DLT nu este răspunzător pentru pierdere dacă dovedește că pierderea a fost cauzată de un eveniment extern aflat în afara controlului său rezonabil, ale cărui consecințe au fost inevitabile în pofida tuturor eforturilor rezonabile de a le contracara.
               Operatorii unei infrastructuri a pieței bazate pe DLT instituie mecanisme transparente și adecvate pentru a asigura protecția investitorilor și stabilesc mecanisme de tratare a plângerilor clienților și proceduri de despăgubire sau de reparare a prejudiciilor suferite de investitori ca urmare a oricăreia dintre situațiile menționate la primul paragraf din prezentul alineat sau a încetării activității din cauza oricăreia dintre situațiile menționate la articolul 8 alineatul (13), la articolul 9 alineatul (11) și la articolul 10 alineatul (10).
               O autoritate competentă poate decide, de la caz la caz, să solicite garanții prudențiale suplimentare din partea operatorului unei infrastructuri a pieței bazate pe DLT sub formă de fonduri proprii sau de poliță de asigurare, dacă autoritatea competentă stabilește că răspunderea potențială pentru prejudiciile cauzate clienților operatorului infrastructurii pieței bazate pe DLT ca urmare a oricăreia dintre situațiile menționate la primul paragraf de la prezentul alineat nu este acoperită în mod adecvat de cerințele prudențiale prevăzute în Regulamentul (UE) nr. 909/2014, Regulamentul (UE) 2019/2033 al Parlamentului European și al Consiliului (18), Directiva 2014/65/UE sau Directiva (UE) 2019/2034 a Parlamentului European și a Consiliului (19), pentru a asigura protecția investitorilor.
            
            
               (7)   Operatorul unei infrastructuri a pieței bazate pe DLT stabilește și pune la dispoziția publicului o strategie clară și detaliată pentru reducerea activității unei anumite infrastructuri a pieței bazate pe DLT sau tranziția sau încetarea activității unei anumite infrastructuri a pieței bazate pe DLT (denumită în continuare „strategie de tranziție”), inclusiv tranziția sau reorientarea operațiunilor sale legate de tehnologia registrelor distribuite către infrastructuri tradiționale ale pieței, în cazul în care:
               
                           (a)
                        
                        
                           pragul menționat la articolul 3 alineatul (3) a fost depășit;
                        
                     
                           (b)
                        
                        
                           o aprobare specifică sau o derogare acordată în temeiul prezentului regulament urmează să fie retrasă sau întreruptă în alt mod, inclusiv atunci când aprobarea specifică sau derogarea este întreruptă ca urmare a evenimentelor prevăzute la articolul 14 alineatul (2); sau
                        
                     
                           (c)
                        
                        
                           are loc orice încetare voluntară sau involuntară a activității infrastructurii pieței bazate pe DLT.
                        
                     Strategia de tranziție trebuie să fie gata pentru a fi pusă în aplicare în timp util.
               Strategia de tranziție stabilește modul în care membrii, participanții, emitenții și clienții urmează să fie tratați în cazul unei retrageri sau a unei întreruperi a unei aprobări specifice sau a unei încetări a activității astfel cum se menționează la primul paragraf de la prezentul alineat. Strategia de tranziție stabilește modul în care clienții, în special investitorii de retail, urmează să fie protejați față de orice impact disproporționat al retragerii sau întreruperii unei aprobări specifice sau al încetării activității. Strategia de tranziție se actualizează în permanență, sub rezerva aprobării prealabile din partea autorității competente.
               Strategia de tranziție specifică măsurile care trebuie luate în cazul depășirii pragului menționat la articolul 3 alineatul (3).
            
            
               (8)   Firmele de investiții sau operatorii de piață cărora li se permite să gestioneze doar un MTF DLT în temeiul articolului 8 alineatul (2) din prezentul regulament și care nu indică în strategiile lor de tranziție că intenționează să obțină o autorizație pentru a gestiona un sistem multilateral de tranzacționare în temeiul Directivei 2014/65/UE, precum și CSD-urile care gestionează un TSS DLT depun toate eforturile pentru a încheia acorduri cu firme de investiții sau cu operatori de piață care gestionează un sistem multilateral de tranzacționare în temeiul Directivei 2014/65/UE care să le preia operațiunile și dau detalii cu privire la acordurile respective în strategiile lor de tranziție.
            
            
               (9)   CSD-urile care gestionează un SS DLT, cărora li se permite să gestioneze doar un SS DLT în temeiul articolului 9 alineatul (2) din prezentul regulament și care nu indică în strategiile lor de tranziție că intenționează să obțină o autorizație pentru a gestiona un sistem de decontare a titlurilor de valoare în temeiul Regulamentului (UE) nr. 909/2014 și firmele de investiții sau operatorii de piață care gestionează un TSS DLT depun toate eforturile pentru a încheia acorduri cu CSD-urile care gestionează un sistem de decontare a titlurilor de valoare care să le preia operațiunile și dau detalii cu privire la acordurile respective în strategiile lor de tranziție.
               CSD-urile care gestionează un sistem de decontare a titlurilor de valoare și care primesc o cerere de a încheia acordurile menționate la primul paragraf de la prezentul alineat răspund în termen de trei luni de la data primirii cererii. CSD-ul care gestionează sistemul de decontare a titlurilor de valoare încheie acordurile în mod nediscriminatoriu și poate percepe o taxă comercială rezonabilă pe baza costurilor reale. CSD-ul refuză o astfel de cerere doar dacă consideră că acordurile ar afecta funcționarea armonioasă și ordonată a piețelor financiare sau ar da naștere unui risc sistemic. Acesta nu refuză o cerere pe motivul scăderii cotei de piață. Dacă refuză o cerere, acesta informează în scris operatorul infrastructurii pieței bazate pe DLT care a formulat cererea cu privire la motivele sale.
            
            
               (10)   Acordurile menționate la alineatele (8) și (9) sunt încheiate în termen de cel mult cinci ani de la data acordării aprobării specifice sau sunt încheiate la o dată anterioară, dacă autoritatea competentă solicită acest lucru pentru a răspunde oricărui risc de încetare anticipată a aprobării specifice.
            
         
         
            Articolul 8
            Aprobarea specifică de gestionare a unui MTF DLT
            
               (1)   O persoană juridică autorizată ca firmă de investiții sau autorizată să opereze o piață reglementată în temeiul Directivei 2014/65/UE poate solicita o aprobare specifică de gestionare a unui MTF DLT în temeiul prezentului regulament.
            
            
               (2)   În cazul în care o persoană juridică solicită autorizarea ca firmă de investiții sau autorizarea pentru a opera o piață reglementată în temeiul Directivei 2014/65/UE și simultan solicită o aprobare specifică în temeiul prezentului articol, cu unicul scop de a gestiona un MTF DLT, autoritatea competentă nu evaluează dacă solicitantul îndeplinește cerințele Directivei 2014/65/UE de la care solicitantul a cerut o derogare în conformitate cu articolul 4 din prezentul regulament.
            
            
               (3)   În cazul în care, astfel cum se menționează la alineatul (2) de la prezentul articol, o persoană juridică solicită simultan autorizarea ca firmă de investiții sau autorizarea pentru a opera o piață reglementată, precum și o aprobare specifică, aceasta transmite în cererea sa informațiile necesare în temeiul articolului 7 din Directiva 2014/65/UE, cu excepția informațiilor care ar fi necesare pentru a demonstra respectarea cerințelor de la care solicitantul a cerut o derogare în conformitate cu articolul 4 din prezentul regulament.
            
            
               (4)   Cererea de acordare a unei aprobări specifice de gestionare a unui MTF DLT în temeiul prezentului regulament cuprinde următoarele informații:
               
                           (a)
                        
                        
                           planul de afaceri al solicitantului, normele MTF-ului DLT și orice condiții juridice, astfel cum sunt menționate la articolul 7 alineatul (1), precum și informații privind funcționarea, serviciile și activitățile MTF-ului DLT, astfel cum sunt menționate la articolul 7 alineatul (3);
                        
                     
                           (b)
                        
                        
                           o descriere a funcționării tehnologiei registrelor distribuite utilizate, astfel cum se menționează la articolul 7 alineatul (2);
                        
                     
                           (c)
                        
                        
                           o descriere a mecanismelor informatice și cibernetice generale ale solicitantului, astfel cum sunt menționate la articolul 7 alineatul (4);
                        
                     
                           (d)
                        
                        
                           dovada că solicitantul dispune de suficiente garanții prudențiale pentru acoperirea răspunderii sale și pentru despăgubirea clienților săi, astfel cum se menționează la articolul 7 alineatul (6) al treilea paragraf;
                        
                     
                           (e)
                        
                        
                           după caz, o descriere a mecanismelor care guvernează custodia instrumentelor financiare bazate pe DLT exercitată pentru clienți, astfel cum se menționează la articolul 7 alineatul (5);
                        
                     
                           (f)
                        
                        
                           o descriere a măsurilor de asigurare a protecției investitorilor și o descriere a mecanismelor de tratare a plângerilor clienților și de reparare a prejudiciilor, astfel cum se menționează la articolul 7 alineatul (6) al doilea paragraf;
                        
                     
                           (g)
                        
                        
                           strategia de tranziție a solicitantului; și
                        
                     
                           (h)
                        
                        
                           derogările pe care solicitantul le solicită în temeiul articolului 4, justificarea pentru fiecare derogare solicitată și orice măsuri compensatorii propuse, precum și mijloacele prin care intenționează să respecte condițiile aferente derogărilor respective.
                        
                     
            
               (5)   Până la 23 martie 2023, ESMA elaborează orientări în vederea întocmirii de formulare, formate și modele standard în scopurile alineatului (4).
            
            
               (6)   În termen de 30 de zile lucrătoare de la data primirii unei cereri pentru o aprobare specifică de gestionare a unui MTF DLT, autoritatea competentă evaluează dacă cererea este completă. Dacă cererea este incompletă, autoritatea competentă stabilește un termen în care solicitantul trebuie să furnizeze informațiile care lipsesc sau orice informații suplimentare. Autoritatea competentă informează solicitantul atunci când consideră că cererea este completă.
               De îndată ce autoritatea competentă consideră că cererea este completă, aceasta transmite o copie a cererii respective către ESMA.
            
            
               (7)   Atunci când este necesar pentru a promova consecvența și proporționalitatea derogărilor sau atunci când este necesar pentru a asigura protecția investitorilor, integritatea pieței și stabilitatea financiară, ESMA furnizează autorității competente un aviz fără caracter obligatoriu privind derogările solicitate sau caracterul adecvat al tipului de tehnologie a registrelor distribuite utilizat în scopurile prezentului regulament, în termen de 30 de zile calendaristice de la primirea copiei cererii respective.
               Înainte de a emite un aviz fără caracter obligatoriu, ESMA consultă autoritățile competente ale celorlalte state membre și ține seama în cea mai mare măsură de opiniile acestora la emiterea avizului său.
               În cazul în care ESMA emite un aviz fără caracter obligatoriu, autoritatea competentă acordă atenția cuvenită avizului respectiv și transmite ESMA o declarație cu privire la orice abatere semnificativă de la avizul respectiv, în cazul în care ESMA solicită acest lucru. Avizul ESMA și declarația autorității competente nu se fac publice.
            
            
               (8)   Până la 24 martie 2025, ESMA elaborează orientări pentru a promova consecvența și proporționalitatea în raport cu:
               
                           (a)
                        
                        
                           derogările acordate operatorilor de MTF-uri DLT din întreaga Uniune, inclusiv în contextul evaluării caracterului adecvat al diferitelor tipuri de tehnologie a registrelor distribuite utilizate de operatorii de MTF-uri DLT în scopurile prezentului regulament; și
                        
                     
                           (b)
                        
                        
                           exercitarea opțiunii prevăzute la articolul 3 alineatul (6).
                        
                     Orientările respective asigură protecția investitorilor, integritatea pieței și stabilitatea financiară.
               ESMA actualizează periodic orientările respective.
            
            
               (9)   În termen de 90 de zile lucrătoare de la data primirii unei cereri complete pentru o aprobare specifică de gestionare a unui MTF DLT, autoritatea competentă efectuează o evaluare a cererii și decide dacă acordă sau nu aprobarea specifică. În cazul în care un solicitant cere simultan autorizarea în temeiul Directivei 2014/65/UE și o aprobare specifică în temeiul prezentului regulament, perioada de evaluare poate fi prelungită cu o perioadă suplimentară până la cea specificată la articolul 7 alineatul (3) din Directiva 2014/65/UE.
            
            
               (10)   Fără a aduce atingere articolelor 7 și 44 din Directiva 2014/65/UE, autoritatea competentă refuză să acorde o aprobare specifică de gestionare a unui MTF DLT în cazul în care există motive pentru a presupune următoarele:
               
                           (a)
                        
                        
                           există riscuri semnificative privind protecția investitorilor, integritatea pieței sau stabilitatea financiară care nu sunt abordate și atenuate în mod corespunzător de către solicitant;
                        
                     
                           (b)
                        
                        
                           aprobarea specifică de gestionare a unui MTF DLT și derogările solicitate sunt menite să eludeze cerințele juridice sau de reglementare; sau
                        
                     
                           (c)
                        
                        
                           operatorul MTF-ului DLT nu va fi în măsură să respecte sau nu va permite utilizatorilor săi să respecte dispozițiile aplicabile din dreptul Uniunii sau dispozițiile de drept intern care nu intră în domeniul de aplicare al dreptului Uniunii.
                        
                     
            
               (11)   O aprobare specifică este valabilă pe întreg teritoriul Uniunii pentru o perioadă de până la șase ani de la data emiterii. Aprobarea specifică menționează derogările acordate în conformitate cu articolul 4, orice măsuri compensatorii și orice praguri inferioare stabilite de autoritatea competentă în conformitate cu articolul 3 alineatul (6).
               Autoritatea competentă informează fără întârziere ESMA cu privire la acordarea, refuzul sau retragerea unei aprobări specifice în temeiul prezentului articol, inclusiv cu privire la orice informație specificată la primul paragraf de la prezentul alineat.
               ESMA publică pe site-ul său:
               
                           (a)
                        
                        
                           lista MTF-urilor DLT, datele de începere și de încetare a aprobărilor lor specifice, lista derogărilor acordate fiecăruia dintre acestea și orice praguri inferioare stabilite de autoritățile competente pentru fiecare dintre ele; și
                        
                     
                           (b)
                        
                        
                           numărul total de cereri de derogare care au fost depuse în temeiul articolului 4, indicând numărul și tipurile de derogări acordate sau refuzate, împreună cu justificările în caz de refuz.
                        
                     Informațiile menționate la al treilea paragraf litera (b) se publică cu titlu anonim.
            
            
               (12)   Fără a aduce atingere articolelor 8 și 44 din Directiva 2014/65/UE, autoritatea competentă retrage o aprobare specifică sau orice derogări conexe acesteia, în cazul în care:
               
                           (a)
                        
                        
                           a fost identificată o anomalie în funcționarea tehnologiei registrelor distribuite utilizate sau la nivelul serviciilor și al activităților realizate de operatorul unui MTF DLT, care reprezintă un risc pentru protecția investitorilor, integritatea pieței sau stabilitatea financiară, iar riscul depășește beneficiile serviciilor și ale activităților în fază experimentală;
                        
                     
                           (b)
                        
                        
                           operatorul MTF-ului DLT a încălcat condițiile aferente derogărilor;
                        
                     
                           (c)
                        
                        
                           operatorul MTF-ului DLT a admis la tranzacționare instrumente financiare care nu îndeplinesc condițiile prevăzute la articolul 3 alineatul (1);
                        
                     
                           (d)
                        
                        
                           operatorul MTF-ului DLT a depășit pragul menționat la articolul 3 alineatul (2);
                        
                     
                           (e)
                        
                        
                           operatorul MTF-ului DLT a depășit pragul menționat la articolul 3 alineatul (3) și nu a activat strategia de tranziție; sau
                        
                     
                           (f)
                        
                        
                           operatorul MTF-ului DLT a obținut aprobarea specifică sau derogările aferente conexe pe baza unor informații înșelătoare sau a unei omisiuni semnificative.
                        
                     
            
               (13)   În cazul în care un operator al unui MTF DLT intenționează să introducă o modificare semnificativă în funcționarea tehnologiei registrelor distribuite utilizate sau a serviciilor ori a activităților operatorului respectiv, iar modificarea semnificativă respectivă necesită o nouă aprobare specifică, o nouă derogare sau modificarea uneia sau mai multor derogări existente ale operatorului sau a oricărei condiții aferente unei derogări, operatorul MTF-ului DLT solicită o nouă aprobare specifică, o nouă derogare sau o modificare.
               În cazul în care un operator al unui MTF DLT solicită o nouă aprobare specifică, o nouă derogare sau o modificare, se aplică procedura prevăzută la articolul 4. Cererea respectivă se soluționează de autoritatea competentă în conformitate cu prezentul articol.
            
         
         
            Articolul 9
            Aprobarea specifică de gestionare a unui SS DLT
            
               (1)   O persoană juridică autorizată ca CSD în temeiul Regulamentului (UE) nr. 909/2014 poate solicita o aprobare specifică pentru gestionarea unui SS DLT în temeiul prezentului regulament.
            
            
               (2)   În cazul în care o persoană juridică solicită autorizarea ca CSD în temeiul Regulamentului (UE) nr. 909/2014 și simultan solicită o aprobare specifică în temeiul prezentului articol, cu unicul scop de a gestiona un SS DLT, autoritatea competentă nu evaluează dacă solicitantul îndeplinește cerințele Regulamentului (UE) nr. 909/2014 de la care solicitantul a cerut o derogare în conformitate cu articolul 5 din prezentul regulament.
            
            
               (3)   În cazul în care, astfel cum se menționează la alineatul (2) de la prezentul articol, o persoană juridică solicită simultan autorizarea ca CSD și o aprobare specifică, aceasta transmite în cererea sa informațiile menționate la articolul 17 alineatul (2) din Regulamentul (UE) nr. 909/2014, cu excepția informațiilor care ar fi necesare pentru a demonstra respectarea cerințelor de la care solicitantul a cerut o derogare în conformitate cu articolul 5 din prezentul regulament.
            
            
               (4)   Cererea de acordare a unei aprobări specifice de gestionare a unui SS DLT în temeiul prezentului regulament cuprinde următoarele informații:
               
                           (a)
                        
                        
                           planul de afaceri al solicitantului, normele SS-ului DLT și orice condiții juridice, astfel cum sunt menționate la articolul 7 alineatul (1), precum și informații referitoare la funcționarea, serviciile și activitățile SS-ului DLT, astfel cum sunt menționate la articolul 7 alineatul (3);
                        
                     
                           (b)
                        
                        
                           o descriere a funcționării tehnologiei registrelor distribuite utilizate, astfel cum se menționează la articolul 7 alineatul (2);
                        
                     
                           (c)
                        
                        
                           o descriere a mecanismelor informatice și cibernetice generale ale solicitantului, astfel cum sunt menționate la articolul 7 alineatul (4);
                        
                     
                           (d)
                        
                        
                           dovada că solicitantul dispune de suficiente garanții prudențiale pentru acoperirea răspunderii sale și pentru despăgubirea clienților săi, astfel cum se menționează la articolul 7 alineatul (6) al treilea paragraf;
                        
                     
                           (e)
                        
                        
                           după caz, o descriere a mecanismelor care guvernează custodia instrumentelor financiare bazate pe DLT exercitată pentru clienți, astfel cum se menționează la articolul 7 alineatul (5);
                        
                     
                           (f)
                        
                        
                           o descriere a măsurilor de asigurare a protecției investitorilor și o descriere a mecanismelor de tratare a plângerilor clienților și de reparare a prejudiciilor, astfel cum se menționează la articolul 7 alineatul (6) al doilea paragraf;
                        
                     
                           (g)
                        
                        
                           strategia de tranziție a solicitantului; și
                        
                     
                           (h)
                        
                        
                           derogările pe care solicitantul le cere în temeiul articolului 5, justificarea pentru fiecare derogare solicitată și orice măsuri compensatorii propuse, precum și mijloacele prin care intenționează să respecte condițiile aferente derogărilor respective.
                        
                     
            
               (5)   Până la 23 martie 2023, ESMA elaborează orientări în vederea întocmirii de formulare, formate și modele standard în scopurile alineatului (4).
            
            
               (6)   În termen de 30 de zile lucrătoare de la data primirii unei cereri pentru o aprobare specifică de gestionare a unui SS DLT, autoritatea competentă evaluează dacă cererea este completă. Dacă cererea este incompletă, autoritatea competentă stabilește un termen în care solicitantul trebuie să furnizeze informațiile care lipsesc sau orice informații suplimentare. Autoritatea competentă informează solicitantul atunci când consideră că cererea este completă.
               De îndată ce autoritatea competentă consideră că cererea este completă, aceasta transmite o copie a cererii respective către:
               
                           (a)
                        
                        
                           ESMA; și
                        
                     
                           (b)
                        
                        
                           autoritățile relevante menționate la articolul 12 din Regulamentul (UE) nr. 909/2014.
                        
                     
            
               (7)   Atunci când este necesar pentru a promova consecvența și proporționalitatea derogărilor sau atunci când este necesar pentru a asigura protecția investitorilor, integritatea pieței și stabilitatea financiară, ESMA furnizează autorității competente un aviz fără caracter obligatoriu privind derogările solicitate sau privind caracterul adecvat al tipului de tehnologie a registrelor distribuite utilizat în scopurile prezentului regulament, în termen de 30 de zile calendaristice de la primirea unei copii a cererii respective.
               Înainte de a emite un aviz fără caracter obligatoriu, ESMA consultă autoritățile competente ale celorlalte state membre și ține seama în cea mai mare măsură de opiniile acestora la emiterea avizului său.
               În cazul în care ESMA emite un aviz fără caracter obligatoriu, autoritatea competentă acordă atenția cuvenită avizului respectiv și transmite ESMA o declarație cu privire la orice abatere semnificativă de la avizul respectiv, în cazul în care ESMA solicită acest lucru. Avizul ESMA și declarația autorității competente nu se fac publice.
               Autoritățile relevante menționate la articolul 12 din Regulamentul (UE) nr. 909/2014 furnizează autorității competente un aviz fără caracter obligatoriu privind caracteristicile SS-ului DLT gestionat de solicitant, în termen de 30 de zile calendaristice de la primirea unei copii a cererii respective.
            
            
               (8)   Până la 24 martie 2025, ESMA elaborează orientări pentru a promova consecvența și proporționalitatea în raport cu:
               
                           (a)
                        
                        
                           derogările acordate CSD-urilor care gestionează SS-uri DLT din întreaga Uniune, inclusiv în contextul evaluării caracterului adecvat al diferitelor tipuri de tehnologie a registrelor distribuite utilizate de operatorii de piață în scopurile prezentului regulament; și
                        
                     
                           (b)
                        
                        
                           exercitarea opțiunii menționate la articolul 3 alineatul (6).
                        
                     Orientările respective asigură protecția investitorilor, integritatea pieței și stabilitatea financiară.
               ESMA actualizează periodic orientările respective.
            
            
               (9)   În termen de 90 de zile lucrătoare de la data primirii unei cereri complete pentru o aprobare specifică de gestionare a unui SS DLT, autoritatea competentă efectuează o evaluare a cererii și decide dacă acordă sau nu aprobarea specifică. În cazul în care solicitantul cere simultan autorizarea ca CSD în temeiul Regulamentului (UE) nr. 909/2014 și o aprobare specifică în temeiul prezentului regulament, perioada de evaluare poate fi prelungită cu o perioadă suplimentară până la cea specificată la articolul 17 alineatul (8) din Regulamentul (UE) nr. 909/2014.
            
            
               (10)   Fără a aduce atingere articolului 17 din Regulamentul (UE) nr. 909/2014, autoritatea competentă refuză să acorde o aprobare specifică de gestionare a unui SS DLT în cazul în care există motive pentru a presupune următoarele:
               
                           (a)
                        
                        
                           există riscuri semnificative privind protecția investitorilor, integritatea pieței sau stabilitatea financiară care nu sunt abordate și atenuate în mod corespunzător de către solicitant;
                        
                     
                           (b)
                        
                        
                           aprobarea specifică de gestionare a unui SS DLT și derogările solicitate sunt menite să eludeze cerințele juridice sau de reglementare; sau
                        
                     
                           (c)
                        
                        
                           CSD-ul nu va fi în măsură să respecte sau nu va permite utilizatorilor săi să respecte dispozițiile aplicabile din dreptul Uniunii sau dispozițiile de drept intern care nu intră în domeniul de aplicare al dreptului Uniunii.
                        
                     
            
               (11)   O aprobare specifică este valabilă pe întreg teritoriul Uniunii pentru o perioadă de până la șase ani de la data emiterii. Aprobarea specifică menționează derogările acordate în conformitate cu articolul 5, orice măsuri compensatorii și orice praguri inferioare stabilite de autoritatea competentă în conformitate cu articolul 3 alineatul (6).
               Autoritatea competentă informează fără întârziere ESMA și autoritățile relevante specificate la alineatul (7) de la prezentul articol cu privire la acordarea, refuzul sau retragerea unei aprobări specifice în temeiul prezentului articol, inclusiv cu privire la orice informație specificată la primul paragraf de la prezentul alineat.
               ESMA publică pe site-ul său:
               
                           (a)
                        
                        
                           lista SS-urilor DLT, datele de începere și de încetare a aprobărilor lor specifice, lista derogărilor acordate fiecăruia dintre acestea și orice praguri inferioare stabilite de autoritățile competente pentru fiecare dintre ele; și
                        
                     
                           (b)
                        
                        
                           numărul total de cereri de derogare care au fost depuse în temeiul articolului 5, indicând numărul și tipurile de derogări acordate sau refuzate, împreună cu justificările în caz de refuz.
                        
                     Informațiile menționate la al treilea paragraf litera (b) se publică cu titlu anonim.
            
            
               (12)   Fără a aduce atingere articolului 20 din Regulamentul nr. 909/2014/UE, autoritatea competentă retrage o aprobare specifică sau orice derogări conexe acesteia, în cazul în care:
               
                           (a)
                        
                        
                           a fost identificată o anomalie în funcționarea tehnologiei registrelor distribuite utilizate sau la nivelul serviciilor și al activităților realizate de CSD-ul care gestionează SS-ul DLT, care reprezintă un risc pentru protecția investitorilor, integritatea pieței sau stabilitatea financiară, iar riscul depășește beneficiile serviciilor și ale activităților în fază experimentală;
                        
                     
                           (b)
                        
                        
                           CSD-ul care gestionează SS-ul DLT a încălcat condițiile aferente derogărilor;
                        
                     
                           (c)
                        
                        
                           CSD-ul care gestionează SS-ul DLT a înregistrat instrumente financiare care nu îndeplinesc condițiile prevăzute la articolul 3 alineatul (1);
                        
                     
                           (d)
                        
                        
                           CSD-ul care gestionează SS-ul DLT a depășit pragul menționat la articolul 3 alineatul (2);
                        
                     
                           (e)
                        
                        
                           CSD-ul care gestionează SS-ul DLT a depășit pragul menționat la articolul 3 alineatul (3) și nu a activat strategia de tranziție; sau
                        
                     
                           (f)
                        
                        
                           CSD-ul care gestionează SS-ul DLT a obținut aprobarea specifică sau derogările aferente conexe pe baza unor informații înșelătoare sau a unei omisiuni semnificative.
                        
                     
            
               (13)   În cazul în care un CSD care gestionează un SS DLT intenționează să introducă o modificare semnificativă în funcționarea tehnologiei registrelor distribuite utilizate sau a serviciilor ori a activităților respectivului CSD, iar modificarea semnificativă respectivă necesită o nouă aprobare specifică, o nouă derogare sau modificarea uneia sau mai multor derogări existente ale CSD-ului respectiv sau a oricărei condiții aferente unei derogări, CSD-ul care gestionează SS-ul DLT solicită o nouă aprobare specifică, o nouă derogare sau o modificare.
               În cazul în care un CSD care gestionează un SS DLT solicită o nouă aprobare specifică, o nouă derogare sau o modificare, se aplică procedura prevăzută la articolul 5. Cererea se soluționează de autoritatea competentă în conformitate cu prezentul articol.
            
         
         
            Articolul 10
            Aprobarea specifică de gestionare a unui TSS DLT
            
               (1)   O persoană juridică autorizată ca firmă de investiții sau autorizată să opereze o piață reglementată în temeiul Directivei 2014/65/UE sau autorizată ca CSD în temeiul Regulamentului (UE) nr. 909/2014 poate solicita o aprobare specifică de gestionare a unui TSS DLT în temeiul prezentului regulament.
            
            
               (2)   În cazul în care o persoană juridică solicită autorizarea ca firmă de investiții sau autorizarea pentru a opera o piață reglementată în temeiul Directivei 2014/65/UE sau ca CSD în temeiul Regulamentului (UE) nr. 909/2014 și simultan solicită o aprobare specifică în temeiul prezentului articol, cu unicul scop de a gestiona un TSS DLT, autoritatea competentă nu evaluează dacă solicitantul îndeplinește cerințele Directivei 2014/65/UE sau cele ale Regulamentului (UE) nr. 909/2014 de la care solicitantul a cerut o derogare în conformitate cu articolul 6 din prezentul regulament.
            
            
               (3)   În cazul în care, astfel cum se menționează la alineatul (2) de la prezentul articol, o persoană juridică solicită simultan autorizarea ca firmă de investiții sau autorizarea pentru a opera o piață reglementată sau autorizarea ca CSD, precum și o aprobare specifică, aceasta transmite în cererea sa informațiile necesare în temeiul articolului 7 din Directiva 2014/65/UE sau, respectiv, al articolului 17 din Regulamentul (UE) nr. 909/2014, cu excepția informațiilor care ar fi necesare pentru a demonstra respectarea cerințelor de la care solicitantul a cerut o derogare în conformitate cu articolul 6 din prezentul regulament.
            
            
               (4)   Cererea de acordare a unei aprobări specifice de gestionare a unui TSS DLT în temeiul prezentului regulament cuprinde următoarele informații:
               
                           (a)
                        
                        
                           planul de afaceri al solicitantului, normele TSS-ului DLT și orice condiții juridice, astfel cum sunt menționate la articolul 7 alineatul (1), precum și informații referitoare la funcționarea, serviciile și activitățile TSS-ului DLT, astfel cum sunt menționate la articolul 7 alineatul (3);
                        
                     
                           (b)
                        
                        
                           o descriere a funcționării tehnologiei registrelor distribuite utilizate, astfel cum se menționează la articolul 7 alineatul (2);
                        
                     
                           (c)
                        
                        
                           o descriere a mecanismelor informatice și cibernetice generale ale solicitantului, astfel cum sunt menționate la articolul 7 alineatul (4);
                        
                     
                           (d)
                        
                        
                           dovada că solicitantul dispune de suficiente garanții prudențiale pentru acoperirea răspunderii sale și pentru despăgubirea clienților săi, astfel cum se menționează la articolul 7 alineatul (6) al treilea paragraf;
                        
                     
                           (e)
                        
                        
                           după caz, o descriere a mecanismelor care guvernează custodia instrumentelor financiare bazate pe DLT exercitată pentru clienți, astfel cum se menționează la articolul 7 alineatul (5);
                        
                     
                           (f)
                        
                        
                           o descriere a măsurilor de asigurare a protecției investitorilor și o descriere a mecanismelor de tratare a plângerilor clienților și de reparare a prejudiciilor, astfel cum se menționează la articolul 7 alineatul (6) al doilea paragraf;
                        
                     
                           (g)
                        
                        
                           strategia de tranziție a solicitantului; și
                        
                     
                           (h)
                        
                        
                           derogările pe care solicitantul le cere în temeiul articolului 6, justificarea pentru fiecare derogare solicitată și orice măsuri compensatorii propuse, precum și mijloacele prin care intenționează să respecte condițiile aferente derogărilor respective.
                        
                     
            
               (5)   În plus față de informațiile menționate la alineatul (4) de la prezentul articol, un solicitant care intenționează să gestioneze un TSS DLT în calitate de firmă de investiții sau de operator de piață transmite informații cu privire la modul în care intenționează să respecte cerințele aplicabile din Regulamentul (UE) nr. 909/2014, astfel cum se menționează la articolul 6 alineatul (1) din prezentul regulament, cu excepția informațiilor care ar fi necesare pentru a demonstra respectarea cerințelor de la care solicitantul a cerut o derogare în conformitate cu articolul respectiv.
               În plus față de informațiile menționate la alineatul (4) de la prezentul articol, un solicitant care intenționează să gestioneze un TSS DLT în calitate de CSD transmite informații cu privire la modul în care intenționează să respecte cerințele aplicabile ale Directivei 2014/65/UE, astfel cum se menționează la articolul 6 alineatul (2) din prezentul regulament, cu excepția informațiilor care ar fi necesare pentru a demonstra respectarea cerințelor de la care solicitantul a cerut o derogare în conformitate cu articolul respectiv.
            
            
               (6)   Până la 23 martie 2023, ESMA elaborează orientări în vederea întocmirii de formulare, formate și modele standard în scopurile alineatului (4).
            
            
               (7)   În termen de 30 de zile lucrătoare de la data primirii unei cereri pentru o aprobare specifică de gestionare a unui TSS DLT, autoritatea competentă evaluează dacă cererea este completă. Dacă cererea este incompletă, autoritatea competentă stabilește un termen în care solicitantul trebuie să furnizeze informațiile care lipsesc sau orice informații suplimentare. Autoritatea competentă informează solicitantul atunci când consideră că cererea este completă.
               De îndată ce autoritatea competentă consideră că cererea este completă, aceasta transmite o copie a respectivei cereri către:
               
                           (a)
                        
                        
                           ESMA; și
                        
                     
                           (b)
                        
                        
                           autoritățile relevante menționate la articolul 12 din Regulamentul (UE) nr. 909/2014.
                        
                     
            
               (8)   Atunci când este necesar pentru a promova consecvența și proporționalitatea derogărilor sau atunci când este necesar pentru a asigura protecția investitorilor, integritatea pieței și stabilitatea financiară, ESMA furnizează autorității competente un aviz fără caracter obligatoriu privind derogările solicitate sau privind caracterul adecvat al tipului de tehnologie a registrelor distribuite utilizat în scopurile prezentului regulament, în termen de 30 de zile calendaristice de la primirea unei copii a cererii respective.
               Înainte de a emite un aviz fără caracter obligatoriu, ESMA consultă autoritățile competente ale celorlalte state membre și ține seama în cea mai mare măsură de opiniile acestora la emiterea avizului său.
               În cazul în care ESMA emite un aviz fără caracter obligatoriu, autoritatea competentă acordă atenția cuvenită avizului respectiv și transmite ESMA o declarație cu privire la orice abatere semnificativă de la avizul respectiv, în cazul în care ESMA solicită acest lucru. Avizul ESMA și declarația autorității competente nu se fac publice.
               Autoritățile relevante menționate la articolul 12 din Regulamentul (UE) nr. 909/2014 furnizează autorității competente un aviz fără caracter obligatoriu privind caracteristicile TSS-ului DLT gestionat de solicitant, în termen de 30 de zile calendaristice de la primirea unei copii a cererii respective.
            
            
               (9)   În termen de 90 de zile lucrătoare de la data primirii unei cereri complete pentru o aprobare specifică de gestionare a unui TSS DLT, autoritatea competentă efectuează o evaluare a cererii și decide dacă acordă sau nu aprobarea specifică. În cazul în care solicitantul cere simultan autorizarea în temeiul Directivei 2014/65/UE sau al Regulamentului (UE) nr. 909/2014 și o aprobare specifică în temeiul prezentului articol, perioada de evaluare poate fi prelungită cu o perioadă suplimentară până la cea specificată la articolul 7 alineatul (3) din Directiva 2014/65/UE sau, respectiv, la articolul 17 alineatul (8) din Regulamentul (UE) nr. 909/2014.
            
            
               (10)   Fără a aduce atingere articolelor 7 și 44 din Directiva 2014/65/UE și articolului 17 din Regulamentul (UE) nr. 909/2014, autoritatea competentă refuză să acorde o aprobare specifică de gestionare a unui TSS DLT în cazul în care există motive pentru a presupune următoarele:
               
                           (a)
                        
                        
                           există riscuri semnificative privind protecția investitorilor, integritatea pieței sau stabilitatea financiară care nu sunt abordate și atenuate în mod corespunzător de către solicitant;
                        
                     
                           (b)
                        
                        
                           aprobarea specifică de gestionare a unui TSS DLT și derogările solicitate sunt menite să eludeze cerințele juridice sau de reglementare; sau
                        
                     
                           (c)
                        
                        
                           operatorul TSS-ului DLT nu va fi în măsură să respecte sau nu va permite utilizatorilor săi să respecte dispozițiile aplicabile din dreptul Uniunii sau dispozițiile de drept intern care nu intră în domeniul de aplicare al dreptului Uniunii.
                        
                     
            
               (11)   O aprobare specifică este valabilă pe întreg teritoriul Uniunii pentru o perioadă de până la șase ani de la data emiterii. Aprobarea specifică menționează derogările acordate în conformitate cu articolul 6, orice măsuri compensatorii și orice praguri inferioare stabilite de autoritatea competentă în conformitate cu articolul 3 alineatul (6).
               Autoritatea competentă informează fără întârziere ESMA și autoritățile relevante menționate la articolul 12 din Regulamentul (UE) nr. 909/2014 cu privire la acordarea, refuzul sau retragerea unei aprobări specifice în temeiul prezentului articol, inclusiv cu privire la orice informație specificată la primul paragraf de la prezentul alineat.
               ESMA publică pe site-ul său:
               
                           (a)
                        
                        
                           lista TSS-urilor DLT, datele de începere și de încetare a aprobărilor lor specifice, lista derogărilor acordate fiecăruia dintre acestea și orice praguri inferioare stabilite de autoritățile competente pentru fiecare dintre ele; și
                        
                     
                           (b)
                        
                        
                           numărul total de cereri de derogare care au fost depuse în temeiul articolului 6, indicând numărul și tipurile de derogări acordate sau refuzate, împreună cu justificările în caz de refuz.
                        
                     Informațiile menționate la al treilea paragraf litera (b) se publică cu titlu anonim.
            
            
               (12)   Fără a aduce atingere articolelor 8 și 44 din Directiva 2014/65/UE și articolului 20 din Regulamentul (UE) nr. 909/2014, autoritatea competentă retrage o aprobare specifică sau orice derogări conexe acesteia, în cazul în care:
               
                           (a)
                        
                        
                           a fost identificată o anomalie în funcționarea tehnologiei registrelor distribuite utilizate sau la nivelul serviciilor și al activităților realizate de operatorul unui TSS DLT, care reprezintă un risc pentru protecția investitorilor, integritatea pieței sau stabilitatea financiară, iar riscul depășește beneficiile serviciilor și ale activităților în fază experimentală;
                        
                     
                           (b)
                        
                        
                           operatorul TSS-ului DLT a încălcat condițiile aferente derogărilor;
                        
                     
                           (c)
                        
                        
                           operatorul TSS-ului DLT a admis la tranzacționare sau a înregistrat instrumente financiare care nu îndeplinesc condițiile prevăzute la articolul 3 alineatul (1);
                        
                     
                           (d)
                        
                        
                           operatorul TSS-ului DLT a depășit pragul menționat la articolul 3 alineatul (2);
                        
                     
                           (e)
                        
                        
                           operatorul TSS-ului DLT a depășit pragul menționat la articolul 3 alineatul (3) și nu a activat strategia de tranziție; sau
                        
                     
                           (f)
                        
                        
                           operatorul TSS-ului DLT a obținut aprobarea specifică sau derogările conexe pe baza unor informații înșelătoare sau a unei omisiuni semnificative.
                        
                     
            
               (13)   În cazul în care un operator al unui TSS DLT intenționează să introducă o modificare semnificativă în funcționarea tehnologiei registrelor distribuite utilizate sau a serviciilor ori a activităților respectivului CSD, iar modificarea semnificativă respectivă necesită o nouă aprobare specifică, o nouă derogare sau modificarea uneia sau mai multor derogări existente ale operatorului sau a oricărei condiții aferente unei derogări, operatorul TSS-ului DLT solicită o nouă aprobare specifică, o nouă derogare sau o modificare.
               În cazul în care un operator al unui TSS DLT solicită o nouă aprobare specifică, o nouă derogare sau o modificare, se aplică procedura prevăzută la articolul 6. Cererea se soluționează de autoritatea competentă în conformitate cu prezentul articol.
            
         
         
            Articolul 11
            Cooperarea dintre operatorii de infrastructuri ale pieței bazate pe DLT, autoritățile competente și ESMA
            
               (1)   Fără a aduce atingere Regulamentului (UE) nr. 909/2014 și Directivei 2014/65/UE, operatorii de infrastructuri ale pieței bazate pe DLT cooperează cu autoritățile competente.
               În special, operatorii de infrastructuri ale pieței bazate pe DLT notifică fără întârziere autorităților lor competente după ce au luat cunoștință de oricare dintre următoarele aspecte:
               
                           (a)
                        
                        
                           orice modificare semnificativă propusă a planului lor de afaceri, inclusiv modificări privind personalul critic, a normelor infrastructurii pieței bazate pe DLT și a condițiilor juridice;
                        
                     
                           (b)
                        
                        
                           orice dovadă a accesului neautorizat, a disfuncționalității semnificative, a pierderii, a atacurilor cibernetice sau a altor amenințări cibernetice, a cazurilor de fraudă, furt sau a altor erori profesionale grave suferite de operatorul infrastructurii pieței bazate pe DLT;
                        
                     
                           (c)
                        
                        
                           orice modificare semnificativă a informațiilor furnizate autorității competente;
                        
                     
                           (d)
                        
                        
                           orice dificultăți tehnice sau operaționale în ceea ce privește realizarea activităților sau furnizarea serviciilor care fac obiectul aprobării specifice, inclusiv dificultățile legate de dezvoltarea sau utilizarea tehnologiei registrelor distribuite și a instrumentelor financiare bazate pe DLT; sau
                        
                     
                           (e)
                        
                        
                           orice riscuri la adresa protecției investitorilor, a integrității pieței sau a stabilității financiare care au apărut și care nu au fost anticipate în cererea de acordare a aprobării specifice sau care nu au fost anticipate la momentul la care a fost acordată aprobarea specifică.
                        
                     Modificările menționate la al doilea paragraf litera (a) se notifică cu cel puțin patru luni înainte de data la care este planificată modificarea, indiferent dacă modificarea semnificativă propusă necesită sau nu o modificare a aprobării specifice sau a derogărilor ori a condițiilor aferente acestora, în conformitate cu articolul 8, 9 sau 10.
               În cazul în care este notificată cu privire la aspectele enumerate la al doilea paragraf literele (a)-(e), autoritatea competentă poate solicita operatorului infrastructurii pieței bazate pe DLT să depună o cerere în conformitate cu articolul 8 alineatul (13), cu articolul 9 alineatul (13) sau cu articolul 10 alineatul (13) sau poate solicita operatorului infrastructurii pieței bazate pe DLT să ia măsuri corective, astfel cum se menționează la alineatul (3) de la prezentul articol.
            
            
               (2)   Operatorul infrastructurii pieței bazate pe DLT furnizează autorității competente toate informațiile relevante pe care acestea le solicită.
            
            
               (3)   Autoritatea competentă poate solicita orice măsură corectivă în privința planului de afaceri al operatorului infrastructurii pieței bazate pe DLT, a normelor infrastructurii pieței bazate pe DLT și a condițiilor juridice, pentru a asigura protecția investitorilor, integritatea pieței sau stabilitatea financiară. Operatorul infrastructurii pieței bazate pe DLT raportează cu privire la implementarea oricăror măsuri corective impuse de autoritatea competentă în rapoartele sale astfel cum se menționează la alineatul (4).
            
            
               (4)   O dată la șase luni de la data acordării aprobării specifice, operatorul unei infrastructuri a pieței bazate pe DLT transmite un raport autorității competente. Respectivul raport include:
               
                           (a)
                        
                        
                           un rezumat al informațiilor menționate la alineatul (1) al doilea paragraf;
                        
                     
                           (b)
                        
                        
                           numărul și valoarea instrumentelor financiare bazate pe DLT care sunt admise la tranzacționare în cadrul unui MTF DLT sau al unui TSS DLT și numărul și valoarea instrumentelor financiare înregistrate de operatorul SS-ului DLT sau TSS-ului DLT;
                        
                     
                           (c)
                        
                        
                           numărul și valoarea tranzacțiilor tranzacționate în cadrul MTF-ului DLT sau al TSS-ului DLT și decontate de operatorul SS-ului DLT sau al TSS-ului DLT;
                        
                     
                           (d)
                        
                        
                           o evaluare motivată a eventualelor dificultăți întâmpinate în aplicarea legislației Uniunii în domeniul serviciilor financiare sau a dreptului intern; și
                        
                     
                           (e)
                        
                        
                           acțiunile întreprinse pentru punerea în aplicare a condițiilor aferente derogărilor sau pentru punerea în aplicare a oricărei măsuri compensatorii sau corective impuse de autoritatea competentă.
                        
                     
            
               (5)   ESMA îndeplinește un rol de coordonare în ceea ce privește autoritățile competente, în vederea asigurării unei înțelegeri comune a tehnologiei registrelor distribuite și a infrastructurii pieței bazate pe DLT, a creării unei culturi comune a supravegherii și a unor practici de supraveghere convergente și a asigurării unor abordări coerente și a convergenței rezultatelor supravegherii.
               Autoritățile competente transmit ESMA în timp util informațiile și rapoartele primite de la operatorii de infrastructuri ale pieței bazate pe DLT în temeiul alineatelor (1), (2) și (4) de la prezentul articol și informează ESMA cu privire la orice măsuri luate în temeiul alineatului (3) de la prezentul articol.
               ESMA informează periodic autoritățile competente cu privire la:
               
                           (a)
                        
                        
                           orice rapoarte transmise în temeiul alineatului (4) de la prezentul articol;
                        
                     
                           (b)
                        
                        
                           orice aprobări specifice și orice derogări acordate în temeiul prezentului regulament, precum și condițiile aferente derogărilor respective;
                        
                     
                           (c)
                        
                        
                           orice refuz al unei autorități competente de a acorda o aprobare specifică sau o derogare, orice retragere a unei aprobări specifice sau a unei derogări și orice încetare a activității unei infrastructuri a pieței bazate pe DLT.
                        
                     
            
               (6)   ESMA monitorizează aplicarea aprobărilor specifice, a oricăror derogări conexe și a condițiilor aferente acestora, precum și a oricăror măsuri compensatorii sau corective cerute de autoritățile competente. ESMA prezintă Comisiei un raport anual cu privire la modul în care astfel de aprobări specifice, derogări, condiții și măsuri compensatorii sau corective sunt aplicate în practică.
            
         
         
            Articolul 12
            Desemnarea autorităților competente
            
               (1)   Autoritatea competentă în ceea ce privește o firmă de investiții care gestionează un MTF DLT sau un TSS DLT este autoritatea competentă desemnată de statul membru stabilit în conformitate cu articolul 4 alineatul (1) punctul 55 litera (a) subpunctele (ii) și (iii) din Directiva 2014/65/UE.
            
            
               (2)   Autoritatea competentă în ceea ce privește un operator de piață care gestionează un MTF DLT sau un TSS DLT este autoritatea competentă desemnată de statul membru în care este situat sediul social al operatorului de piață care gestionează MTF-ului DLT sau al TSS-ului DLT sau, în cazul în care, în conformitate cu dreptul statului membru respectiv, operatorul de piață nu are un sediu social, statul membru în care este situat sediul principal al operatorului de piață care gestionează MTF-ul DLT sau TSS-ul DLT.
            
            
               (3)   Autoritatea competentă în ceea ce privește un CSD care gestionează un SS DLT sau un TSS DLT este autoritatea competentă desemnată de statul membru stabilit în conformitate cu articolul 2 alineatul (1) punctul 23 din Regulamentul (UE) nr. 909/2014.
            
         
         
            Articolul 13
            Notificarea cu privire la autoritățile competente
            Statele membre notifică ESMA și Comisiei autoritățile lor competente în sensul articolului 2 punctul 21 litera (c). ESMA publică o listă a respectivelor autorități competente pe site-ul său.
         
         
            Articolul 14
            Raportarea și reexaminarea
            
               (1)   Până la 24 martie 2026, ESMA prezintă Comisiei un raport privind:
               
                           (a)
                        
                        
                           funcționarea infrastructurilor pieței bazate pe DLT în întreaga Uniune;
                        
                     
                           (b)
                        
                        
                           numărul de infrastructuri ale pieței bazate pe DLT;
                        
                     
                           (c)
                        
                        
                           tipurile de derogări solicitate de infrastructurile pieței bazate pe DLT și tipurile de derogări acordate;
                        
                     
                           (d)
                        
                        
                           numărul și valoarea instrumentelor financiare bazate pe DLT care sunt admise la tranzacționare și care sunt înregistrate în infrastructuri ale pieței bazate pe DLT;
                        
                     
                           (e)
                        
                        
                           numărul și valoarea tranzacțiilor tranzacționate sau decontate pe infrastructuri ale pieței bazate pe DLT;
                        
                     
                           (f)
                        
                        
                           tipurile de tehnologie a registrelor distribuite utilizată și aspectele tehnice legate de utilizarea tehnologiei registrelor distribuite, inclusiv aspectele enumerate la articolul 11 alineatul (1) al doilea paragraf litera (b), și privind impactul utilizării tehnologiei registrelor distribuite asupra obiectivelor de politică ale Uniunii în domeniul climei;
                        
                     
                           (g)
                        
                        
                           procedurile instituite de operatorii de SS-uri DLT sau TSS-uri DLT în conformitate cu articolul 5 alineatul (3) litera (b);
                        
                     
                           (h)
                        
                        
                           orice riscuri, vulnerabilități sau ineficiențe pe care le prezintă utilizarea tehnologiei registrelor distribuite pentru protecția investitorilor, integritatea pieței sau stabilitatea financiară, inclusiv orice noi tipuri de riscuri juridice, sistemice și operaționale, care nu sunt abordate în mod suficient de legislația Uniunii în domeniul serviciilor financiare, precum și orice alte efecte nedorite asupra lichidității, volatilității, protecției investitorilor, integrității pieței sau stabilității financiare;
                        
                     
                           (i)
                        
                        
                           orice riscuri de arbitraj de reglementare sau orice aspecte care afectează condițiile de concurență echitabile dintre infrastructurile pieței bazate pe DLT în cadrul regimului-pilot prevăzut în prezentul regulament și dintre infrastructurile pieței bazate pe DLT și alte infrastructuri ale pieței care utilizează sisteme preexistente;
                        
                     
                           (j)
                        
                        
                           orice probleme legate de interoperabilitatea dintre infrastructurile de piață bazate pe DLT și alte infrastructuri care utilizează sisteme preexistente;
                        
                     
                           (k)
                        
                        
                           orice beneficii și costuri care rezultă din utilizarea unei tehnologii a registrelor distribuite în ceea ce privește lichiditățile suplimentare și finanțarea pentru întreprinderile nou-înființate și pentru întreprinderile mici și mijlocii, îmbunătățirea siguranței și a eficienței, a consumului de energie și reducerea riscurilor de-a lungul întregului lanț de tranzacționare și de post-tranzacționare, inclusiv în ceea ce privește înregistrarea și custodia instrumentelor financiare bazate pe DLT, trasabilitatea tranzacțiilor și o mai bună respectare a principiului privind „cunoașterea clientelei” și a procedurilor de combatere a spălării banilor, acțiunile corporative și exercitarea directă a drepturilor investitorilor prin intermediul unor contracte inteligente și funcțiile de raportare și de supraveghere la nivelul infrastructurii pieței bazate pe DLT;
                        
                     
                           (l)
                        
                        
                           orice refuz de a acorda aprobări specifice sau derogări, orice modificare sau retragere a unor aprobări specifice sau a unor derogări, precum și orice măsuri compensatorii sau corective;
                        
                     
                           (m)
                        
                        
                           orice încetare a activității unei infrastructuri a pieței bazate pe DLT, precum și motivele care stau la baza încetării activității;
                        
                     
                           (n)
                        
                        
                           caracterul adecvat al pragurilor menționate la articolul 3 și la articolul 5 alineatul (8), inclusiv implicațiile potențiale care rezultă dintr-o creștere a pragurilor respective, ținând seama, în special, de considerațiile sistemice și de diferitele tipuri de tehnologie a registrelor distribuite; și
                        
                     
                           (o)
                        
                        
                           o evaluare globală a costurilor și beneficiilor regimului-pilot prevăzut în prezentul regulament și o recomandare care să stabilească dacă și în ce condiții să continue prezentul regim-pilot.
                        
                     
            
               (2)   Pe baza raportului menționat la alineatul (1), în termen de trei luni de la primirea raportului respectiv, Comisia prezintă un raport Parlamentului European și Consiliului. Raportul respectiv include o analiză cost-beneficiu pentru a stabili dacă regimul-pilot prevăzut în prezentul regulament ar trebui:
               
                           (a)
                        
                        
                           prelungit pentru o perioadă suplimentară de până la trei ani;
                        
                     
                           (b)
                        
                        
                           extins la alte tipuri de instrumente financiare care pot fi emise, înregistrate, transferate sau stocate utilizând tehnologia registrelor distribuite;
                        
                     
                           (c)
                        
                        
                           modificat;
                        
                     
                           (d)
                        
                        
                           să devină permanent prin introducerea de modificări corespunzătoare în legislația Uniunii în domeniul serviciilor financiare; sau
                        
                     
                           (e)
                        
                        
                           eliminat, inclusiv toate aprobările specifice acordate în temeiul prezentului regulament.
                        
                     În raportul său, Comisia poate propune orice modificare adecvată a legislației Uniunii în domeniul serviciilor financiare sau armonizarea legislațiilor naționale care ar facilita utilizarea tehnologiei registrelor distribuite în sectorul financiar, precum și orice măsuri necesare pentru tranziția infrastructurilor pieței bazate pe DLT în momentul expirării regimului-pilot prevăzut în prezentul regulament.
               În cazul în care prezentul regim-pilot este prelungit pentru o perioadă suplimentară, astfel cum se prevede la prezentul alineat primul paragraf litera (a), Comisia solicită ESMA să prezinte un raport suplimentar în conformitate cu alineatul (1), cel târziu cu trei luni înainte de încheierea perioadei de prelungire. La primirea raportului respectiv, Comisia prezintă Parlamentului European și Consiliului un raport suplimentar în conformitate cu prezentul alineat.
            
         
         
            Articolul 15
            Rapoarte intermediare
            ESMA publică anual rapoarte intermediare cu scopul de a furniza participanților la piață informații privind funcționarea piețelor, de a remedia comportamentul incorect al operatorilor de infrastructuri ale pieței bazate pe DLT, de a oferi precizări cu privire la aplicarea prezentului regulament și de a actualiza indicațiile anterioare în funcție de evoluția tehnologiei registrelor distribuite. Rapoartele respective oferă, de asemenea, o prezentare generală a aplicării regimului-pilot prevăzut în prezentul regulament, punând accentul pe tendințele și riscurile emergente, și sunt prezentate Parlamentului European, Consiliului și Comisiei. Primul astfel de raport se publică până la 24 martie 2024.
         
         
            Articolul 16
            Modificarea Regulamentului (UE) nr. 600/2014
            La articolul 54 alineatul (2) din Regulamentul (UE) nr. 600/2014, primul paragraf se înlocuiește cu următorul text:
            
               „În cazul în care Comisia consideră că nu este nevoie să se excludă instrumentele financiare derivate tranzacționate la bursă din domeniul de aplicare al articolelor 35 și 36, în conformitate cu articolul 52 alineatul (12), o CPC sau un loc de tranzacționare poate, înainte de 22 iunie 2022, să solicite autorității sale competente aprobarea de a se prevala de regimul de tranziție. Autoritatea competentă, ținând seama de riscurile la adresa bunei funcționări a CPC sau a locului de tranzacționare relevant care rezultă din aplicarea drepturilor de acces în temeiul articolului 35 sau 36 în ceea ce privește instrumentele financiare derivate tranzacționate la bursă, poate decide ca articolul 35 sau 36 să nu se aplice CPC relevante sau, respectiv, locului de tranzacționare relevant în ceea ce privește instrumentele financiare derivate tranzacționate la bursă, pentru o perioadă de tranziție care se încheie la 3 iulie 2023. În cazul în care autoritatea competentă decide să aprobe o astfel de perioadă de tranziție, CPC sau locul de tranzacționare nu poate beneficia de drepturile de acces acordate în temeiul articolului 35 sau 36 în ceea ce privește instrumentele financiare derivate tranzacționate la bursă pe durata perioadei de tranziție. Autoritatea competentă notifică ESMA și, în cazul unei CPC, colegiului de autorități competente pentru CPC respectivă, ori de câte ori aprobă o perioadă de tranziție.”
            
         
         
            Articolul 17
            Modificarea Regulamentului (UE) nr. 909/2014
            La articolul 76 alineatul (5) din Regulamentul (UE) nr. 909/2014, primul paragraf se înlocuiește cu următorul text:
            
               „Fiecare dintre măsurile de disciplină în materie de decontare menționate la articolul 7 alineatele (1)-(13) se aplică de la data aplicării specificată pentru fiecare măsură de disciplină în materie de decontare în actul delegat adoptat de Comisie în temeiul articolului 7 alineatul (15).”
            
         
         
            Articolul 18
            Modificarea Directivei 2014/65/UE
            Directiva 2014/65/UE se modifică după cum urmează:
            
                        1.
                     
                     
                        La articolul 4 alineatul (1), punctul 15 se înlocuiește cu următorul text:
                        
                                    „15.
                                 
                                 
                                    «instrumente financiare» înseamnă instrumentele menționate în anexa I secțiunea C, inclusiv astfel de instrumente care sunt emise prin intermediul tehnologiei registrelor distribuite;”.
                                 
                              
                  
                        2.
                     
                     
                        La articolul 93 se introduce următorul alineat:
                        
                           „(3a)   Până la 23 martie 2023, statele membre adoptă și publică dispozițiile necesare pentru a se conforma articolului 4 alineatul (1) punctul 15 și le comunică Comisiei. Statele membre aplică dispozițiile respective de la 23 martie 2023.
                           Prin derogare de la primul paragraf, statele membre care nu pot adopta dispozițiile necesare pentru a se conforma articolului 4 alineatul (1) punctul 15 până la 23 martie 2023, deoarece procedurile lor legislative durează mai mult de nouă luni, beneficiază de o prelungire de maximum șase luni de la 23 martie 2023, cu condiția ca acestea să notifice Comisiei necesitatea de a beneficia de prelungirea respectivă până la 23 martie 2023.”
                        
                     
                  
         
            Articolul 19
            Intrarea în vigoare și aplicarea
            
               (1)   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               (2)   Se aplică de la 23 martie 2023, cu excepția:
               
                           (a)
                        
                        
                           articolului 8 alineatul (5), al articolului 9 alineatul (5), al articolului 10 alineatul (6) și al articolului 17, care se aplică de la 22 iunie 2022; și
                        
                     
                           (b)
                        
                        
                           articolului 16, care se aplică de la 4 iulie 2021.
                        
                     
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 mai 2022.
            
               
                  Pentru Parlamentul European
               
               
                  Președinta
               
               R. METSOLA
            
            
               
                  Pentru Consiliu
               
               
                  Președintele
               
               B. LE MAIRE
            
         
         
            (1)  JO C 244, 22.6.2021, p. 4.
         
            (2)  JO C 155, 30.4.2021, p. 31.
         
            (3)  Poziția Parlamentului European din 24 martie 2022 (nepublicată încă în Jurnalul Oficial) și Decizia Consiliului din 12 aprilie 2022.
         
            (4)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
         
            (5)  Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit (JO L 86, 24.3.2012, p. 1).
         
            (6)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
         
            (7)  Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (JO L 257, 28.8.2014, p. 1).
         
            (8)  Regulamentul (UE) 2017/1129 al Parlamentului European și al Consiliului din 14 iunie 2017 privind prospectul care trebuie publicat în cazul unei oferte publice de valori mobiliare sau al admiterii de valori mobiliare la tranzacționare pe o piață reglementată, și de abrogare a Directivei 2003/71/CE (JO L 168, 30.6.2017, p. 12).
         
            (9)  Directiva 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare (JO L 166, 11.6.1998, p. 45).
         
            (10)  Directiva 2013/50/UE a Parlamentului European și a Consiliului din 22 octombrie 2013 de modificare a Directivei 2004/109/CE a Parlamentului European și a Consiliului privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată, a Directivei 2003/71/CE a Parlamentului European și a Consiliului privind prospectul care trebuie publicat în cazul unei oferte publice de valori mobiliare sau pentru admiterea valorilor mobiliare la tranzacționare și a Directivei 2007/14/CE a Comisiei de stabilire a normelor de aplicare a anumitor dispoziții ale Directivei 2004/109/CE (JO L 294, 6.11.2013, p. 13).
         
            (11)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
         
            (12)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
         
            (13)  Directiva (UE) 2019/1937 a Parlamentului European și a Consiliului din 23 octombrie 2019 privind protecția persoanelor care raportează încălcări ale dreptului Uniunii (JO L 305, 26.11.2019, p. 17).
         
            (14)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
         
            (15)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (16)  Regulamentul (UE) 2021/23 al Parlamentului European și al Consiliului din 16 decembrie 2020 privind un cadru pentru redresarea și rezoluția contrapărților centrale și de modificare a Regulamentelor (UE) nr. 1095/2010, (UE) nr. 648/2012, (UE) nr. 600/2014, (UE) nr. 806/2014 și (UE) 2015/2365 și a Directivelor 2002/47/CE, 2004/25/CE, 2007/36/CE, 2014/59/UE și (UE) 2017/1132 (JO L 22, 22.1.2021, p. 1).
         
            (17)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
         
            (18)  Regulamentul (UE) 2019/2033 al Parlamentului European și al Consiliului din 27 noiembrie 2019 privind cerințele prudențiale ale firmelor de investiții și de modificare a Regulamentelor (UE) nr. 1093/2010, (UE) nr. 575/2013, (UE) nr. 600/2014 și (UE) nr. 806/2014 (JO L 314, 5.12.2019, p. 1).
         
            (19)  Directiva (UE) 2019/2034 a Parlamentului European și a Consiliului din 27 noiembrie 2019 privind supravegherea prudențială a firmelor de investiții și de modificare a Directivelor 2002/87/CE, 2009/65/CE, 2011/61/UE, 2013/36/UE, 2014/59/UE și 2014/65/UE (JO L 314, 5.12.2019, p. 64).